|  |  |  |  |  |
| --- | --- | --- | --- | --- |
| **`**  **ޤާނޫނީ ވަކީލުންގެ ސުލޫކީ ގަވާއިދު** | | | | |
| ތަޢާރުފާއި ނަން |  | (ހ) | މިއީ، ދިވެހިރާއްޖޭގައި މަސައްކަތްކުރާ ޤާނޫނީ ވަކީލުން، އެމީހުންގެ މަސައްކަތުގައި ހިފަހައްޓަންޖެހޭ ސުލޫކީ ހަމަތަކާއި، ވަކީލާއި މުވައްކިލުގެ ގުޅުމުގެ ޢާންމު ހަމަތަކާއި އުސޫލުތަކާއި މިންގަނޑުތައް ބަޔާންކުރުމުގެ ގަވާއިދެވެ. | |
|  |  | (ށ) | މި ގަވާއިދަށް ކިޔާނީ "ޤާނޫނީ ވަކީލުންގެ ސުލޫކީ ގަވާއިދު" އެވެ. | |
|  |  | (ނ) | މިއީ، ޤާނޫނު ނަންބަރު 2019/5 (ދިވެހިރާއްޖޭގެ ޤާނޫނީ ފަންނުގެ ޤާނޫނު) ގެ 53 ވަނަ މާއްދާގެ ދަށުން އެކުލަވާލާފައިވާ ގަވާއިދެކެވެ. | |
| މަޤްޞަދު |  | މި ގަވާއިދުގެ މަޤްޞަދަކީ އަންނަނިވި ކަންކަން ޙާޞިލުކުރުމެވެ. | | |
|  |  | (ހ) | ޢަދުލުއިންޞާފު ޤާއިމުކޮށްދިނުމުގެ ގޮތުން އަދި ޤާނޫނުގެ ވެރިކަން ނެގެހެއްޓުމުގައި ޤާނޫނީ ވަކީލުންނަކީ، މިނިވަންކަމާއި ޒިންމާދާރުކަމާއެކު މަސައްކަތްކުރާ ބައެއް ކަމުގައި ހެދުމަށް ބާރުއެޅުން؛ | |
|  |  | (ށ) | ޤާނޫނީ ވަކީލުންނަށާއި ޤާނޫނީ ވަކީލުންގެ ފަންނަށް ޢާންމުން ކުރާ އިތުބާރު ދެމެހެއްޓުން؛ | |
|  |  | (ނ) | ޤާނޫނީ ފަންނުގެ މިނިވަންކަމާއި ނަޒާހަތްތެރިކަން ކަށަވަރުކުރުން؛ | |
|  |  | (ރ) | ޤާނޫނީ ވަކީލުން ދޭ ޚިދުމަތަކީ އިންޞާފުވެރިކަމާއި ހަމަހަމަކަމުގެ މައްޗަށް ބިނާވެގެންވާ ޚިދުމަތެއް ކަމުގައި ކަށަވަރުކޮށް، ޚިދުމަތް ހޯދާ ފަރާތްތަކުގެ މަޞްލަޙަތު ޙިމާޔަތްކޮށްދީ، ޙައްޤުތައް ރައްކާތެރިކޮށްދިނުމަށް ބާރުއެޅުން. | |
| ސުލޫކީ ހަމަތައް އެންމެހައި ވަކީލުންގެ މައްޗަށް ހިނގުން |  | (ހ) | މި ގަވާއިދުގައި ބަޔާންކުރާ ސުލޫކީ ހަމަތައް، ދިވެހިރާއްޖޭގައި މަސައްކަތްކުރުރުމުގެ ހުއްދަދީފައިވާ އެންމެހައި ޤާނޫނީ ވަކީލުންގެ މައްޗަށް ހިނގާނެއެވެ. އެއީ ޕްރައިވެޓް ސެކްޓަރގައާއި ދައުލަތުގެ ވަޒީފާގައި މަސައްކަތްކުރާ އެންމެހައި ޤާނޫނީ ވަކީލުންވެސް ހިމެނޭގޮތުންނެވެ. | |
|  |  | (ށ) | މި ގަވާއިދުގައި ކަނޑައަޅާފައިވާ ސުލޫކީ ހަމަތަކަށް، ދިވެހިރާއްޖޭގައި މަސައްކަތްކުރާ އެންމެހައި ޤާނޫނީ ވަކީލުން ޢަމަލުކުރަންވާނެއެވެ. އަދި އެމީހުންގެ މަސައްކަތުގައި، އެ ސުލޫކީ ހަމަތައް ނެގެހެއްޓުމަށް އަބަދުމެ މަސައްކަތްކުރަންވާނެއެވެ. | |
|  |  | (ނ) | މި މާއްދާގެ (ހ) ގެ ބޭނުމަށްޓަކައި ޕްރައިވެޓް ސެކްޓަރގައި މަސައްކަތްކުރާ ޤާނޫނީ ވަކީލުން ކަމަށް ބުނެފައި އެވަނީ، ލީގަލް ޕްރެކްޓިސްއެއްގެ މަސްއޫލުވެރި ފަރާތެއް ކަމުގައިވީނަމަވެސް، ނުވަތަ ލޯ ފަރމެއްގެ ޕާޓްނަރެއް ކަމުގައިވީނަމަވެސް ނުވަތަ އެއިން ތަނެއްގެ އެސޯސިއޭޓެއް ކަމުގައިވީނަމަވެސް ނުވަތަ ހިލޭ ސާބަހަށް މަސައްކަތްކުރާ ޖަމްއިއްޔާއެއްގައި މަސައްކަތްކުރާ ޤާނޫނީ ވަކީލެއް ކަމުގައިވީނަމަވެސް ނުވަތަ އެފަދަ ތަނެއްގެ ވަޒީފާގައިވާ ފަރާތެއް ކަމުގައިވީނަމަވެސް ނުވަތަ އެފަދަ ތަނެއްގައި ކޮންސަލްޓަންސީއެއްގެ ދަށުން ޚިދުމަތް ފޯރުކޮށްދޭ ފަރާތެއް ކަމުގައިވީނަމަވެސް، މިނޫން އެހެން ފަރާތެއް ކަމުގައިވީނަމަވެސް، ޤާނޫނީ ޚިދުމަތް ފޯރުކޮށްދޭ އެ އެންމެހައި ޤާނޫނީ ވަކީލުން ހިމެނޭގޮތުންނެވެ. | |
|  |  | (ރ) | މި މާއްދާގެ (ހ) ގެ ބޭނުމަށްޓަކައި ދައުލަތުގެ ވަޒީފާގައި މަސައްކަތްކުރާ ޤާނޫނީ ވަކީލުން ކަމަށް ބުނެފައި އެވަނީ، ދައުލަތުގެ މުއައްސަސާއެއްގެ ވަޒީފާގައި ނުވަތަ އެފަދަ ތަނެއްގައި ކޮންސަލްޓަންޓެއްގެ ގޮތުގައި މަސައްކަތްކުރާ ޤާނޫނީ ވަކީލުން ހިމެނޭގޮތުންނެވެ. | |
|  |  | (ބ) | މި މާއްދާގެ (ހ) އެހެން އޮތްނަމަވެސް، ވަކީލަކު މަސައްކަތްކުރާ ތަނަކުން ޤާނޫނީ ވަކީލުން ޢަމަލުކުރުމަށް އެ މުއައްސަސާއަކުން އިތުރު ވަޒީފާއާ ގުޅުންހުރި މިންގަނޑުތައް ކަނޑައަޅައި، ތަންފީޛުކުރުމަށް މި މާއްދާ ހުރަހެއް ނާޅައެވެ. | |
| އަސާސީ ހަމަތައް |  | (ހ) | ޤާނޫނީ ފަންނުގެ ސުލޫކީ ހަމަތައް ބިނާވެގެންވަނީ އަންނަނިވި އަސާސީ ހަމަތަކުގެ މައްޗަށެވެ. | |
|  |  |  |  | މިނިވަންކަމާއެކު މަސައްކަތްކުރުން؛ |
|  |  |  |  | ތެދުވެރިކަމާއި ނަޒާހަތްތެރިކަމާއި ހަމަހަމަކަމުގެ އުސޫލުތައް އިސްކުރުން؛ |
|  |  |  |  | މަޞްލަޙަތު ފުށުއަރާ ކަންކަމުން ތަނާޒުލުވުން؛ |
|  |  |  |  | ސިއްރު ހިފެހެއްޓުން؛ |
|  |  |  |  | މުވައްކިލަށް އިޚްލާޞްތެރިވުމާއި މުވައްކިލުގެ މަޞްލަޙަތުގައި މަސައްކަތްކުރުން؛ |
|  |  |  |  | ޤާނޫނީ ވަކީލުންގެ ފަންނުގެ ހަމަތައް ނެގެހެއްޓުން؛ |
|  |  |  |  | މަސައްކަތުގެ އަގު ކަނޑައެޅުމުގައި އިންޞާފުވެރިވުން. |
|  |  | (ށ) | މި މާއްދާގެ (ހ) ގައި ބަޔާންކުރާ އަސާސީ ހަމަތައް، މި ގަވާއިދުގެ ޖަދުވަލު 1 ގައި ތަފްޞީލުކޮށްފައިވާނެއެވެ. | |
| ޢާންމު ހަމަތައް |  | މި ގަވާއިދުގެ 4 ވަނަ މާއްދާގައި ބަޔާންކުރާ އަސާސީ ހަމަތަކުގެ އިތުރުން، މި ގަވާއިދުގެ ޖަދުވަލު 2 ގައި ބަޔާންކުރާ ޤާނޫނީ ވަކީލުން ޢަމަލުކުރަންޖެހޭ ޢާންމު ހަމަތައް ނެގެހެއްޓުމަށް ޤާނޫނީ ވަކީލުން އަބަދުމެ މަސައްކަތްކުރަންވާނެއެވެ. | | |
| ސުލޫކީ މައްސަލަ  ވަކިން ބެލުން |  | (ހ) | މި ގަވާއިދުގައި ކަނޑައަޅާފައިވާ އަސާސީ ސުލޫކީ ހަމަތަކާއި ޢާންމު ސުލޫކީ ހަމަތައް އެފަދައިން ކަނޑައަޅާފައިވީނަމަވެސް، އެ ހަމަތަކުގެ ތެރެއިން ވަކި އެއް ކަމެއް އެ ހަމަތަކުގައި ކަނޑައަޅާފައިވާ ގޮތަށް ނުކުރުމަކީ، ހަމައެކަނި އެކަމަށް ބިނާކޮށް، އެ ޤާނޫނީ ވަކީލަކާ ދެކޮޅަށް ފިޔަވަޅު އެޅޭނެ ސަބަބެއް ނޫނެވެ. | |
|  |  | (ށ) | މި މާއްދާގެ (ހ) އެހެން އޮތްނަމަވެސް، ޤާނޫނީ ވަކީލަކު ކުރުމަށް ކަނޑައެޅިގެން މަނާ ކަމަށް ޤާނޫނުގައި ކަނޑައަޅާފައިވާ ކަމެއް، ނުވަތަ ޤާނޫނީ ވަކީލަކު ކޮށްގެންނުވާނެ ކަމަށް ޤާނޫނުގައި ކަނޑައެޅިގެން ބަޔާންކޮށްފައިވާ ކަމެއް، ޤާނޫނީ ވަކީލަކު ކޮށްފިނަމަ، އެ މައްސަލައެއް، ސުލޫކީ މައްސަލައެއްގެ ގޮތުގައި ބެލުމަށް މި ގަވާއިދު ހުރަހެއްނާޅައެވެ. | |
|  |  | (ނ) | ޤާނޫނީ ވަކީލަކު ކުރި ނުވަތަ ނުކޮށް ދޫކޮށްލި ކަމަކީ ޤާނޫނީ ވަކީލުންގެ ސުލޫކާ ޚިލާފަށް ކޮށްފައިވާ ކަމެއްނަމަ، އެ މައްސަލައެއް ގަވާއިދު ނަންބަރު: 2020/R-47 (ޤާނޫނީ ވަކީލުންގެ ސުލޫކީ މައްސަލަ ބެލުމާބެހޭ ގަވާއިދު) ގައި ބަޔާންކޮށްފައިވާ އިޖުރާއަތުތަކާ އެއްގޮތަށް ބަލައި ފިޔަވަޅު އެޅުމުގެ ބާރު ބާ ކައުނސިލުގެ އެގްޒެކެޓިވް ކޮމިޓީއަށް ލިބިގެންވެއެވެ. | |
| ޢަމަލުކުރަން ފެށުން |  | މި ގަވާއިދަށް ޢަމަލުކުރަން ފަށާނީ، މި ގަވާއިދު ދިވެހި ސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެން 3 (ތިނެއް) މަސްދުވަސް ހަމަވާ ދުވަހުން ފެށިގެންނެވެ. | | |
| މާނަކުރުން |  | މި ގަވާއިދުގައި ކަނޑައެޅިގެން އެހެންގޮތަކަށް ބަޔާންކޮށްފައިނުވާހާ ހިނދަކު، މި ގަވާއިދުގައިވާ ލަފްޒުތަކާއި ޢިބާރާތްތަކަށް ދީފައިއެވަނީ، ޤާނޫނު ނަންބަރު: 5/2019 (ދިވެހިރާއްޖޭގެ ޤާނޫނީ ފަންނުގެ ޤާނޫނު) ގައި އެ ލަފްޒުތަކާއި ޢިބާރާތްތަކަށް ދީފައިވާ މާނައެވެ. | | |

\_\_\_\_\_\_\_\_\_\_\_\_\_\_\_\_\_\_\_\_\_\_\_**ޖަދުވަލު 1**

**ޤާނޫނީ ވަކީލުންގެ އަސާސީ ސުލޫކީ ހަމަތައް**

|  |  |
| --- | --- |
| 1. **މިނިވަންކަމާއެކު މަސައްކަތްކުރުން** | |
|  | ކޮންމެ ޤާނޫނީ ވަކީލަކުވެސް އެމީހެއްގެ މުވައްކިލަށް ލަފާ ދިނުމުގައާއި މުވައްކިލު ތަމްސީލުކުރުމުގައި މަސައްކަތްކުރަންވާނީ، މިނިވަންކަމާއެކު، އެހެން ފަރާތެއްގެ އިރުޝާދަކަށް ނުވަތަ ބާރަކަށް ނުވަތަ ނުފޫޒަކަށް ލެނބުމެއްނެތި، ތަޢައްޞުބުން އެއްކިބާވެހުރެއެވެ. |
|  | ޤާނޫނީ ވަކީލުން ވާންޖެހޭނީ، ސިޔާސީ ނުވަތަ މާލީ ނުވަތަ އެނޫންވެސް ނުފޫޒެއް ނެތި، މިނިވަންކަމާއެކު މަސައްކަތްކުރާ ބަޔަކަށެވެ. |
|  | ޤާނޫނީ ފަންނުގެ އަސާސްތަކާއި ޢަދުލުއިންޞާފު ޤާއިމުކުރުމުގެ ހަމަތައް ނެގެހެއްޓުމަށް ޤާނޫނީ ވަކީލަށް އޮންނަ ޒިންމާއާ ޚިލާފުވާ ގޮތަކަށް އެއްވެސް ޤާނޫނީ ވަކީލަކު ޢަމަލުކޮށްގެންނުވާނެއެވެ. އެއީ މުވައްކިލުގެ މަޞްލަޙަތުގައި ޢަމަލުކުރާ ޙާލަތުގައިވިޔަސްމެއެވެ. |
|  | ޤާނޫނީ ވަކީލަކު އޭނާގެ މުވައްކިލަށް ލަފާ ދިނުމުގައި ޢަމަލުކުރަންވާނީ، މުވައްކިލު ބޭނުންވާ ގޮތަށް ލަފާދިނުމުގެ ބަދަލުގައި މިނިވަންކަމާއެކު މުވައްކިލަށް ލަފާ ދިނުމަށެވެ. |
|  | ޤާނޫނީ ވަކީލަކު އޭނާގެ މުވައްކިލަށް ފޯރުކޮށްދޭ ޚިދުމަތުގެ އަގު އަދާކުރަނީ ތިންވަނަ ފަރާތަކުން ކަމުގައިވީނަމަވެސް، ނުވަތަ ޤާނޫނީ ވަކީލެއްގެ މުވައްކިލަކީ ތިންވަނަ ފަރާތެއް މެދުވެރިކޮށް ހަމަޖެހިފައިވާ މުވައްކިލެއް ކަމުގައިވީނަމަވެސް، އެ ތިންވަނަ ފަރާތަކުން އެދޭ ގޮތަކަށް މުވައްކިލާމެދު ޢަމަލުކޮށްގެންނުވާނެއެވެ. އަދި މުވައްކިލަށް ލަފާ ދިނުމުގައާއި މުވައްކިލު ތަމްސީލުކުރުމުގައި އޭނާ މަސައްކަތްކުރަންވާނީ މިނިވަންކަމާއެކު، އެހެން ފަރާތެއްގެ ބާރަކަށް ނުވަތަ ނުފޫޒަކަށް ލެނބުމެއްނެތިއެވެ. |
|  | ޤާނޫނީ ވަކީލަކީ ވަކި ތަނެއްގެ ވަޒީފާގައި ހުރި ވަކީލެއް ކަމުގައިވީނަމަވެސް، އޭނާ އެތަނުގައި ވަކީލެއްގެ ހައިސިއްޔަތުން މަސައްކަތްކުރާއިރު ޤާނޫނީ ލަފާ ދޭންވާނީ، އެއްވެސް ފަރާތެއްގެ ނުފޫޒެއް ނެތި، ތަޢައްޞުބުން އެއްކިބާވެހުރެ، ޤާނޫނީ ފަންނުގެ އަސާސީ ހަމަތަކާ އެއްގޮތްވާ ގޮތުގެމަތިންނެވެ. |
| 1. **ތެދުވެރިކަމާއި ނަޒާހަތްތެރިކަމާއި ހަމަހަމަކަމުގެ އުސޫލުތައް އިސްކުރުން** | |
| 2.1 | ކޮންމެ ޤާނޫނީ ވަކީލަކުވެސް ކޮންމެ ވަގުތެއްގައިމެ ތެދުވެރިކަމާއި ނަޒާހަތްތެރިކަމާއި، ހަމަހަމަކަމުގެ އުސޫލުތައް އެންމެ މަތީ މިންގަނޑަށް ނަގަހައްޓަންވާނެއެވެ. |
| 2.2 | ކޮންމެ ޤާނޫނީ ވަކީލަކުވެސް އެމީހެއްގެ މުވައްކިލާ މެދު ޢަމަލުކުރަންވާނީ، އަދި ކޯޓުތަކާއި ޓްރައިބިއުނަލްތަކާއި ތަޙުޤީޤީ އިދާރާތަކާއި އެނޫންވެސް ޤާނޫނީ ފަންނުގައި މަސައްކަތްކުރާ އެހެން ފަރާތްތަކާއެކު މަސައްކަތްކުރުމުގައި ޢަމަލުކުރަންވާނީ ތެދުވެރިކަމާއި ނަޒާހަތްތެރިކަމާއި ހަމަހަމަކަމުގެ އުސޫލުތަކުގެ އެންމެ މަތީ މިންގަނޑަށެވެ. |
| 2.3 | ޤާނޫނީ ވަކީލަކު އޭނާގެ ޚިދުމަތް ދިނުމުގައި، އެއްވެސް ފަރާތަކާމެދު ތަފާތުކުރުމެއް، ނުވަތަ ތަޢައްޞުބެއް ގެންގުޅެގެންނުވާނެއެވެ. ނުވަތަ އެއްވެސް ފަރާތަކަށް ފުރައްސާރަކޮށްގެންނުވާނެއެވެ. |
| 2.4 | ޤާނޫނީ ވަކީލަކު މުވައްކިލާ މުޢާމަލާތުކުރާއިރު ނުވަތަ އެހެން ޚަޞްމުންނާއި ނުވަތަ އެ ޚަޞްމުންގެ ވަކީލުންނާ މުޢާމަލާތުކުރާއިރު، ޢަމަލުކުރަންވާނީ އިޙްތިރާމާއެކުގައެވެ. އޭގެ ތެރޭގައި، އިޙްތިރާމް އަދާކުރުމާއި، އިޙްތިރާމާއެކު މުޢާމަލާތުކުރުމާއި، ފަންނީ ނަޒާހާތްތެރިކަން ދެމެހެއްޓުމާއި، ޒިންމާދާރުވުމާއި، އެއްބާރުލުންދިނުމުގެ މަސްއޫލިއްޔަތު ހިމެނެއެވެ. |
| 2.5 | ޤާނޫނީ ވަކީލަކު އޭނާގެ މުވައްކިލު ތަމްސީލުކުރުމުގައި އަދި ލަފާދިނުމުގައި، އެ މައްސަލައިގައި ލިބިފައިވާ މަޢުލޫމާތާއި، އެ ވަކީލަކަށް ލިބިހުރި ފަންނީ މަޢުލޫމާތަށް ރިޢާޔަތްކޮށް މައްސަލަ ކުރިއަށްދާނެކަމަށް ފެންނަ ގޮތް މުވައްކިލަށް ބަޔާންކޮށްދޭންވާނެއެވެ. |
| 2.6 | ޤާނޫނީ ވަކީލަކު އޭނާގެ މުވައްކިލު ތަމްސީލުކުރުމުގައި، ވަކި ވާޤިޢާއަކާ ގުޅޭގޮތުން ނުވަތަ ޤާނޫނީ އުސޫލަކާ ގުޅޭގޮތުން އެނގިހުރެ ޙަޤީޤަތާ ޚިލާފު މަޢުލޫމާތު ދީގެންނުވާނެއެވެ. ނުވަތަ އެފަދަ މަޢުލޫމާތެއް އެނގުމުން، އެކަން ކަމާބެހޭ ފަރާތުގައި ފާހަގަނުކޮށް އިޞްލާޙުނުކޮށް ދޫކޮށްލައިގެންނުވާނެއެވެ. |
| 2.7 | ޤާނޫނީ ވަކީލުގެ މުވައްކިލަކީ ޕްރޮބޯނޯ އުސޫލުން ޚިދުމަތް ލިބިގަންނަ ފަރާތަކަށް ވީނަމަވެސް، އެ މުވައްކިލަށް ލަފާދިނުމުގައާއި އެ މުވައްކިލު ތަމްސީލުކުރުމުގައި، އަގު އަދާކުރާ މުވައްކިލުންނާއި އެ މުވައްކިލުންނާ ދެމެދު އެއްވެސް ތަފާތުކުރުމެއް ގެންގުޅެގެންނުވާނެއެވެ. |
| 1. **މަޞްލަޙަތު ފުށުއަރާ ކަންކަމުން ތަނާޒުލުވުން** | |
| 3.1 | ޤާނޫނަކުން ކަނޑައެޅިގެން ހުއްދަކުރާ ޙާލަތުގައި މެނުވީ، އެއްވެސް ޤާނޫނީ ވަކީލަކު، އޭނާގެ މުވައްކިލުގެ މަޞްލަޙަތާ ފުށުއަރާ ޢަމަލެއް ކޮށްގެންނުވާނެއެވެ. އަދި ޤާނޫނީ ވަކީލަކު މައްސަލައަކާ ޙަވާލުވުމުގެ ކުރިން، އެ މައްސަލައަކީ އެ ޤާނޫނީ ވަކީލުގެ އަމިއްލަ މަޞްލަޙަތާ ފުށުއަރާ މައްސަލައެއްތޯ ނުވަތަ އެ ވަކީލު މަސައްކަތްކުރާ ލޯ ފަރމެއްގެ ނުވަތަ ލީގަލް ޕްރެކްޓިސްއެއްގެ ނުވަތަ އެއިން ތަނެއްގައި މަސައްކަތްކުރާ އެހެން ވަކީލެއްގެ މަޞްލަޙަތާ ފުށުއަރާ މައްސަލައެއްތޯ ނުވަތަ އެ ވަކީލަކު ތަމްސީލުކުރާ އެހެން މުވައްކިލެއްގެ މަޞްލަޙަތާ ފުށުއަރާ ފަދަ މައްސަލައެއްތޯ، ބެލުމަށް އެ މައްސަލައިގެ ބެކްގްރައުންޑް ޗެކެއް ހަދަންވާނެއެވެ. އަދި މަސްލަހަތު ފުށުއެރުމެއް އޮތްނަމަ އެކަން މުވައްކިލަށް އަންގައި އެ މައްސަލައިން ތަނާޒުލުވާންވާނެއެވެ. |
| 3.2 | ވަކި މުވައްކިލެއް ތަމްސީލުކުރުމަކީ، އޭގައި މަޞްލަޙަތު ފުށުއެރުމެއް އޮތް ކަމެއް ކަމަށްވާނަމަ، އެ ވަކީލު އެ މުވައްކިލު ތަމްސީލުކޮށްގެންނުވާނެއެވެ. |
| 3.3 | ޤާނޫނީ ވަކީލަކު ކުރިން ތަމްސީލުކުރި މުވައްކިލަކާ ގުޅިގެން އޭނާއަށް ލިބިފައިވާ މަޢުލޫމާތު، އެ މުވައްކިލެއްގެ މަޞްލަޙަތާ ދެކޮޅަށް ފަހުންވިޔަސް ބޭނުންކޮށްގެންނުވާނެއެވެ. |
| 3.4 | ޤާނޫނީ ވަކީލަކު އޭނާގެ މުވައްކިލު ތަމްސީލުކުރަން ފެށުމަށްފަހުގައި، އެ މުވައްކިލުގެ މަޞްލަޙަތާ އޭނާގެ އަމިއްލަ މަޞްލަޙަތާ ފުށުއަރާކަން އެނގިއްޖެނަމަ، އެ މުވައްކިލު ތަމްސީލުކުރުމުން ޤާނޫނީ ވަކީލު ތަނާޒުލުވާންވާނެއެވެ. |
| 3.5 | އެއްވެސް ޤާނޫނީ ވަކީލަކު އޭނާގެ މުވައްކިލެއް ތަމްސީލުކުރުމުގައި، އޭނާގެ އަމިއްލަ ފައިދާއަށް ކަމެއް ނިންމުމަށް މުވައްކިލަށް ބާރުއަޅައިގެންނުވާނެއެވެ. |
| 1. **އިމްތިޔާޒު އަދި ސިއްރު ހިފެހެއްޓުން** | |
| 4.1 | މުވައްކިލަކު އޭނާގެ ވަކީލާ ޙަވާލުކުރި މައްސަލައާ ގުޅިގެން ދައްކާފައިވާ އެއްވެސް ވާހަކައެއް ނުވަތަ ލިޔުމެއް ނުވަތަ މަންޒަރެއް ނުވަތަ ރިކޯޑިންގއެއް ނުވަތަ މަޢުލޫމާތެއް އެއްވެސް ފަރާތަކަށް ހާމަކޮށްގެން ނުވާނެއެވެ. މީގެ ތެރޭގައި އެ މައްސަލައަކަށް ޤާނޫނީ ވަކީލު ޢައްޔަނުކުރުމުގެ ކުރިން މުވައްކިލުގެ ފަރާތުން ލިބޭ މަޢުލޫމާތުވެސް ހިމެނިގެންވެއެވެ. |
| 4.2 | މުވައްކިލު ލިޔުމަކުން ހުއްދަ ދިނުމުން މެނުވީ ނުވަތަ ކޯޓު އަމުރަކުން އެންގުމުން މެނުވީ، ވަކީލު މުވައްކިލުގެ ގުޅުމުގެ ދަށުން އިމްތިޔާޒު ލިބިގެންވާ އެއްވެސް މަޢުލުމާތެއް، އެއްވެސް ފަރާތަކަށް ޤާނޫނީ ވަކީލު ހާމަކޮށްގެންނުވާނެއެވެ. |
| 4.3 | ކޯޓު އަމުރަކުން އެންގުމުން މެނުވީނުވަތަ އޭނާގެ މުވައްކިލު ކަނޑައެޅިގެން ލިޔުމުން ހުއްދަކުރާ ޙާލަތުގައި މެނުވީ، ކޮންމެ ޤާނޫނީ ވަކީލަކުވެސް އޭނާގެ މުވައްކިލުގެ ފަރާތުން ލިބޭ މަޢުލޫމާތު އަދި އޭނާގެ މުވައްކިލަށް އޭނާ ދޭ ލަފާގެ ސިއްރު ހިފަހައްޓަންވާނެއެވެ. އަދި މުވައްކިލު ތަމްސީލުކުރުން ނިމުމަކަށް އައުމަށްފަހުގައިވެސް އެފަދަ މަޢުލޫމާތުގެ ސިއްރުކަން ދަމަހައްޓަންވާނެއެވެ. |
| 4.4 | މުވައްކިލުގެ ފަރާތުން ލިބޭ މަޢުލޫމާތު އަދި އޭނާގެ މުވައްކިލަށް އޭނާ ދޭ ލަފާ، އެ ވަކީލުގެ އިތުރުން އެ ވަކީލަކު މަސައްކަތްކުރާ ލޯ ފަރމް ނުވަތަ ލީގަލް ޕްރެކްޓިސްގައި މަސައްކަތްކުރާ އެހެން ފަރާތަކުންވެސް ހާމަކޮށްގެންނުވާނެއެވެ. |
| 4.5 | މުވައްކިލުގެ މަޢުލޫމާތުގެ ސިއްރުކަން ދެމެހެއްޓުމުގެ ޒިންމާގެ ތެރޭގައި، އިލެކްޓްރޯނިކް މުޢާމަލާތްތަކާއި، ކޮމްޕިއުޓަރުގައި ރައްކާކޮށްފައިވާ ޑާޓާގެ ރައްކާތެރިކުރުމުގެ ގޮތުން އެކަށީގެންވާ ފިޔަވަޅުއަޅަންވާނެއެވެ. |
| 4.6 | މުވައްކިލުގެ ފަރާތުން ލިބޭ މަޢުލޫމާތަކުން ޤާނޫނީ ވަކީލު އެއްވެސް އަމިއްލަ ފައިދާއެއް ހޯދައިގެންނުވާނެއެވެ. ނުވަތަ އެހެން މީހަކަށްވެސް އެފަދަ ފައިދާއެއް ހޯދައިދީގެންނުވާނެއެވެ. |
| 1. **މުވައްކިލަށް އިޚްލާޞްތެރިވުމާއި މުވައްކިލުގެ މަޞްލަޙަތުގައި މަސައްކަތްކުރުން** | |
| 5.1 | ކޮންމެ ޤާނޫނީ ވަކީލަކުވެސް އޭނާގެ މުވައްކިލަށް އިޚްލާޞްތެރިވާންވާނެއެވެ. އަދި ޢަދުލުއިންޞާފު ޤާއިމުކޮށްދިނުމުގެ ގޮތުން ކުރެވޭ ޤާނޫނީ މަސައްކަތް އަދި ޤާނޫނުގެ ވެރިކަން ނެގެހެއްޓުމުގެ ޒިންމާއާ ފުށުނާރާހާ ހިނދަކު، ހުރިހާ ޙާލަތެއްގައިވެސް އޭނާ މަސައްކަތްކުރަންވާނީ އޭނާގެ މުވައްކިލުގެ މަޞްލަޙަތަކީ އެންމެ މުހިންމު މަޞްލަޙަތު ކަމުގައި ދެކިގެންނެވެ. |
| 5.2 | މުވައްކިލުގެ މަޞްލަޙަތުގައި މަސައްކަތްކުރުމަށްޓަކައި ކުރަންޖެހޭ ކަމަކީ ޤާނޫނީ ވަކީލަށް ބުރައެއް އުފުލަންޖެހިދާނެ ކަމެއް ކަމުގައިވީނަމަވެސް، މަސައްކަތާ ޙަވާލުވުމަށްފަހު އެކަމެއް ހެޔޮ ނިޔަތުގައި، އަދި ފަންނުގެ ހަމަތަކާ އެއްގޮތްވާ ގޮތުގެމަތިން ފުރިހަމަކުރަންވާނެއެވެ. އަދި އެކަމެއް ހާސިލުކުރުމަށްޓަކައި ޤާނޫނާ އެއްގޮތްވާ ގޮތުގެމަތިން އޭނާގެ މުވައްކިލަށް ކޮށްދޭންޖެހޭ އެންމެހައި ކަންކަން ކޮށްދޭންވާނެއެވެ. މި މާއްދާގައި މިހެން ބަޔާންކޮށްފައިވީނަމެސް، މުވައްކިލުގެ މަޞްލަޙަތުގައި ކުރަންޖެހޭ އިތުރު މަސައްކަތަކީ މަސައްކަތް ހަވަލުވާ އެއްބަސްވުމުގައި ކުރަން އެއްބަސްވެފައިވާ މަސައްކަތަކަށް ވާންވާނެއެވެ. |
| 5.3 | ޤާނޫނުގެ ވެރިކަން ނެގެހެއްޓުމަށާއި، ޢަދުލުއިންޞާފު ޤާއިމުކުރުމަށް ހުރަސްއެޅިދާނެ އެއްވެސް ކަމެއް، މުވައްކިލެއް ތަމްސީލު ކުރުމުގައި ޤާނޫނީ ވަކީލަކު ކޮށްގެންނުވާނެއެވެ. |
| 5.4 | އެކަށީގެންވާ ސަބަބަކާ ނުލައި، ޤާނޫނީ ވަކީލަކު އޭނާގެ މުވައްކިލު ތަމްސީލުކުރުމުން ތަނާޒުލުވެގެންނުވާނެއެވެ. ޤާނޫނީ ވަކީލެއްގެ މުވައްކިލު ތަމްސީލުކުރުމުން ތަނާޒުލުވާ ޙާލަތުގައި، އޭނާގެ މުވައްކިލަށް އެކަށީގެންވާ ނޯޓިހެއް ލިޔުމުން ދޭންވާނެއެވެ. އަދި އެފަދައިން ތަނާޒުލުވާ ޙާލަތުގައި، އެކަމުގެ ސަބަބުން މުވައްކިލުގެ މަޞްލަޙަތައް އުނިކަން އަތުވެދާނެ ކަމެއް މެދުވެރިވިޔަ ނުދިނުމަށް އަޅަންޖެހޭ ފިޔަވަޅުތައް އަޅަންވާނެއެވެ. |
| 5.5 | މައްސަލައެއްގައި ޤާނޫނީ ވަކީލަކު ތަމްސީލުކުރަމުންދާ މުވައްކިލަކު އެހެން ޤާނޫނީ ވަކީލަކު އިޚްތިޔާރުކުރަން ބޭނުންވެއްޖެ ޙާލަތެއްގައި، މުވައްކިލަކު އިޚްތިޔާރުކުރާ އެހެން ޤާނޫނީ ވަކީލަކު ކަނޑައެޅުމަށް މުވައްކިލަށް ލިބިދޭ މިނިވަންކަމަށް ޤާނޫނީ ވަކީލު އިޙްތިރާމްކުރަންވާނެއެވެ. |
| 1. **ޤާނޫނީ ވަކީލުން ފަންނީ ހަމަތައް ނެގެހެއްޓުން** | |
| 6.1 | ޤާނޫނީ ވަކީލަކު އޭނާގެ މުވައްކިލަކަށް ޤާނޫނީ ޚިދުމަތް ދިނުމުގައި ޤާނޫނީ ފަންނުގެ ފަންނީ ހަމަތައް ނަގަހައްޓަންވާނެއެވެ. |
| 6.2 | ޤާނޫނީ ވަކީލު ފޯރުކޮށްދޭނެ ޚިދުމަތާމެދު ޤާނޫނީ ވަކީލާއި މުވައްކިލާ ދެމެދު ލިޔުމުން އެއްބަސްވެގެން މެނުވީ، ޤާނޫނީ ވަކީލު ފޯރުކޮށްދޭ ޚިދުމަތަކާގުޅޭގޮތުން އެއްވެސް ކަމެއް ކޮށްދޭނެކަމުގެ ޔަޤީންކަން ޤާނޫނީ ވަކީލަކު ދީގެންނުވާނެއެވެ. |
| 6.3 | ޤާނޫނީ ވަކީލަކު އޭނާގެ ޚިދުމަތް ދިނުމުގައި، ފޯރުކޮށްދިނުމަށް އެއްބަސްވެފައިވާ ޚިދުމަތާ ގުޅޭގޮތުން ކޮށްދިނުމަށް އެއްބަސްވެފައިވާ ކަންކަން ފުރިހަމަވެ ނިމެންދެން، އެކަންކަން އެކަށީގެންވާ އަވަސްމިނެއްގައި ފުރިހަމަކޮށްދެމުންދާންވާނެއެވެ. |
| 6.4 | ޤާނޫނީ ވަކީލަކަށް ފުރިހަމަކޮށްނުދެވޭނެ ކަމެއް ފުރިހަމަކޮށްދޭނެ ކަމުގެ ޔަޤީންކަން، ޤާނޫނީ ވަކީލަކު އޭނާގެ މުވައްކިލަށް ދީގެންނުވާނެއެވެ. ނުވަތަ ޤާނޫނީ ވަކީލަކަށް ފުރިހަމަކޮށްނުދެވޭނެކަމަށް ބެލެވޭ މަސައްކަތަކާ އެ ވަކީލަކު ޙަވާލުވެގެންނުވާނެއެވެ. |
| 6.5 | ޤާނޫނީ ވަކީލަކީ ޤާނޫނީ ގޮތުން ވަކި ދާއިރާއަކަށް ތަޖްރިބާގެ ގޮތުން ނުވަތަ އިލްމީގޮތުން ޚާއްޞަވެފައިވާ ވަކީލެއް ކަމުގައިނުވާނަމަ، އޭނާއަކީ އެފަދަ ދާއިރާއަކަށް ޚާއްޞަ ތަމްރީނުލިބިފައިވާ ފަރާތެއް ކަމުގައި ދައްކައިގެންނުވާނެއެވެ. |
| 1. **މަސައްކަތުގެ އަގު ކަނޑައެޅުމުގައި މުވައްކިލުންގެ މެދުގައި އިންޞާފުވެރިވުން** | |
| 7.1 | ޤާނޫނީ ވަކީލަކު އޭނާގެ މުވައްކިލަށް ފޯރުކޮށްދިނުމަށް އެއްބަސްވާ ޚިދުމަތާ ގުޅިގެން އޭނާ ކަނޑައަޅާ އަގު، ލިޔުމުން އެއްބަސްވެފައި އޮންނަންވާނެއެވެ. |
| 7.2 | ޤާނޫނީ ވަކީލުންގެ މަސައްކަތަށް އަގު ކަނޑައެޅުމުގައި، ޤާނޫނުގެ 44 ވަނަ މާއްދާގައި ބަޔާންކުރާ އުސޫލުތަކަށް ޤާނޫނީ ވަކީލުން ޢަމަލުކުރަންވާނެއެވެ. |

**ޖަދުވަލު 2**

**ޤާނޫނީ ވަކީލުން ޢަމަލުކުރަންޖެހޭ ޢާންމު ހަމަތައް**

**އެއްވަނަ ބައި**

**ޤާނޫނީ ވަކީލާއި މުވައްކިލުގެ ގުޅުން**

|  |  |  |
| --- | --- | --- |
| * 1. **މަސައްކަތާ ޙަވާލުވުމާއި ވަކީލާއި މުވައްކިލާ ދެމެދު ވެވޭ އެއްބަސްވުން** | | |
| 1.1.1 | ޤާނޫނީ ވަކީލަކު ޤާނޫނީ ޚިދުމަތް ފޯރުކޮށްދިނުމުގައި މީހެއްގެ ގައުމަށް ނުވަތަ ދީނަށް ނުވަތަ ނަސްލަށް ނުވަތަ ކުލަޔަށް ނުވަތަ ޖިންސަށް ނުވަތަ ޢުމުރަށް ނުވަތަ މީހެއްގެ މާލީ ފުދުންތެރިކަމަށް ނުވަތަ މީހެއްގެ ކިބައިގައި ހުރި ޖިސްމާނީ ނުވަތަ ނަފްސާނީ ނުކުޅެދުންތެރިކަމަކަށް ނުވަތަ މީހަކު ނިސްބަތްވާ ޢާއިލާއަށް ނުވަތަ އުފަން ރަށަށް ނުވަތަ މީހެއް ނިސްބަތްވާ ސިޔާސީ ޕާޓީއަށް ނުވަތަ މީހެއް ސިޔާސީ ގޮތުން ޤަބޫލުކުރާ ޤަބޫލުކުރުމަކަށް ބަލައި ތަފާތުކޮށްގެންނުވާނެއެވެ. | |
| 1.1.2 | ޤާނޫނީ ވަކީލު މުވައްކިލަކަށް ޚިދުމަތް ފޯރުކޮށްދޭންވާނީ، ޤާނޫނީ ވަކީލާއި މުވައްކިލާ ދެމެދު ލިޔުމުން އެއްބަސްވުމެއް ވުމަށްފަހުގައެވެ. އަދި އެފަދަ އެއްބަސްވުމެއް ވުމަށް ފަހުގައި މެނުވީ، ޤާނޫނީ ވަކީލު ފޯރުކޮށްދޭ ޚިދުމަތަކާ ގުޅޭގޮތުން އެއްވެސް ކަމެއް ކޮށްދޭނެކަމުގެ ޔަޤީންކަން ޤާނޫނީ ވަކީލަކު ދީގެންނުވާނެއެވެ. | |
| 1.1.3 | މަސައްކަތާ ޙަވާލުވުމުގެ އެއްބަސްވުމުގައި، އެ އެއްބަސްވުމުގެ ދަށުން ކޮށްދޭނެ މަސައްކަތާއި އެ މަސައްކަތަށް ކަނޑައެޅޭ އަގަކީ ކޮބައިކަމާއި އެ އަގު އަދާކުރާނެ ގޮތް ކަނޑައެޅިގެން ބަޔާންކޮށްފައި އޮންނަންވާނެއެވެ. | |
| 1.1.4 | މުވައްކިލު ބޭނުންވާ ޚިދުމަތް ނުވަތަ ކޮށްދިނުމަށް އެދޭ މަސައްކަތް ކޮށްދެވޭނެކަމަށް ޤާނޫނީ ވަކީލަށް ލިބިހުރި ފަންނީ ތަޖުރިބާއަށް ރިޢާޔަތްކޮށް ޤަބޫލުނުކުރެވޭނަމަ، ނުވަތަ މުވައްކިލަށް ދޭންވާ ވަގުތު ނުދެވޭނެކަމަށްވާނަމަ، އެ ޚިދުމަތް ދިނުމަށް ނުވަތަ މަސައްކަތް ކޮށްދިނުމަށް ޤާނޫނީ ވަކީލު އެއްބަސްވެގެންނުވާނެއެވެ. | |
| 1.1.5 | ޤާނޫނީ ވަކީލެއްގެ ތަޖުރިބާއެއް ނެތް ޚާއްޞަ ދާއިރާއެއްގެ މަސައްކަތަކާ އެ ޤާނޫނީ ވަކީލަކު ޙަވާލުވެގެންނުވާނެއެވެ. | |
| 1.1.6 | ވަކި ފަރާތަކުން ކޮށްދިނުމަށް އެދޭ މަސައްކަތަކާ ޤާނޫނީ ވަކީލަށް ޙަވާލުނުވެވޭނެނަމަ، އެކަން ލަސްނުކޮށް އެފަރާތަކަށް އަންގަންވާނެއެވެ. | |
| 1.1.7 | ޤާނޫނީ ވަކީލަކު މަސައްކަތަކާ ޙަވާލުވުމުގެ ގޮތުން އިރުޝާދުތައް ހޯދަންވާނީ އަދި ކަމާގުޅޭގޮތުން މަޝްވަރާކުރަންވާނީ ސީދާ މުވައްކިލާ ނުވަތާ އޭނާ ޤާނޫނީ ހަމަތަކުގެ މަތިން ނުވަތަ ލިޔުމުން އައްޔަންކޮށްފައިވާ ފަރާތްތަކާ އެވެ. | |
| 1.1.8 | މުވައްކިލަކު ޤާނޫނީ ވަކީލަށް ރިފަރކުރީ ތިންވަނަ ފަރާތަކުން ކަމުގައިވާނަމަ، އަދި އެފަދައިން ރިފަރކުރިއިރު އެ ތިންވަނަ ފަރާތުން އެއްވެސް އިރުޝާދެއް ދީފައިވާނަމަ، އެ އިރުޝާދާމެދު ޤާނޫނީ ވަކީލު މުވައްކިލާ ސީދާ މަޝްވަރާކޮށް، އެއީ މުވައްކިލުގެ އިރުޝާދުކަން ޔަޤީންކުރަންވާނެއެވެ. | |
| 1.1.9 | މާލީ ތަނަވަސްކަން ނެތް ފަރާތްތަކަށް ދައުލަތުން ނުވަތަ ތިންވަނަ ފަރާތަކުން ޤާނޫނީ އެހީތެރިކަން ފޯރުކޮށްދޭ މައްސަލަތަކުގައި ހަމަޖައްސާ ނުވަތަ ޢައްޔަންކުރާ ޤާނޫނީ ވަކީލަކުވެސް މުވައްކިލު ތަމްސީލުކުރަންވާނީ އެ މުވައްކިލު ދޭ އިރުޝާދާ އެއްގޮތްވާ ގޮތުގެމަތިން، އެ މުވައްކިލުގެ މަޞްލަޙަތުގައެވެ. | |
| 1.1.10 | ޤާނޫނީ މުޢާމަލާތެއް ކުރުމުގެ ނަފްސާނީ ޤާބިލުކަން ނެތްފަރާތެއްގެ ވަކީލެއް ކަމުގައި އެއްވެސް ފަރާތަކުން ވާންވާނީ އެ ފަރާތުގެ މަސްލަހަތު ހިމާޔާތްކުރެވޭ ފަރާތެއްގެ ހާޒިރުގައި ނުވަތަ އެފަދަ ފަރާތެއްގެ ބައިވެރިވުމާއެކުގައެވެ. | |
| 1.1.11 | ޚިދުމަތުގެ އަގު ކަނޑައަޅަނީ، މަސައްކަތަށް ހޭދަވާ ވަގުތަށް ކަނޑައެޅޭ ރޭޓަކަށް ބިނާކޮށް ކަމުގައިވާނަމަ، އެ މައްސަލައިގައި ހޭދަވާ ވަގުތުގެ ރެކޯޑެއް ވަކީލު ބަލަހައްޓަންވާނެއެވެ. | |
| * 1. **ޚިދުމަތުގެ ފެންވަރު** | | |
| 1.2.1 | ޤާނޫނީ ވަކީލަކު މުވައްކިލާ ކުރާ އެންމެހައި މުޢާމަލާތެއް ކުރަންވާނީ، ތެދުވެރިކަމާއި އިޚްލާޞްތެރިކަމާ އަމާނާތްތެރިކަމާ އެކުގައެވެ. | |
| 1.2.2 | ޤާނޫނީ ވަކީލަކު މުވައްކިލަށް ޚިދުމަތް ފޯރުކޮށްދިނުމުގައި އަބަދުވެސް މަސައްކަތްކުރަންވާނީ، ފަރުވާތެރިކަމާއެކު، އެންމެ ރަނގަޅު ފެންވަރެއްގައި ޚިދުމަތް ދިނުމަށެވެ. | |
| 1.2.3 | ޤާނޫނީ ވަކީލު މަސައްކަތް ކުރަންވާނީ، އިތުބާރުކުރެވޭ މަޤާމެއްގައި އެ ވަކީލު ހުރީތީ، ވަކީލަށް މުވައްކިލު އެ އިތުބާރުކުރާނެކަން ދަނެގެން، އެ އިތުބާރު ނެގެހެއްޓުމާއެކު، އެއީ ވަކީލާއި މުވައްކިލުގެ ގުޅުމުގެ އަސާސް ކަމުގައި ބަލައިގެންނެވެ. | |
| 1.2.4 | ޢުމުރުގެ ގޮތުން ހަގު ކަމަށްޓަކައި ނުވަތަ ވަކި ކަމެއްގެ ތަޖުރިބާ ނެތް ކަމަށްޓަކައި ނުވަތަ ވަކި ފެންވަރަކަށް ތަޢުލީމު އުނގެނިފައިނުވާ ކަމަށްޓަކައި ނުވަތަ ނަފްސާނީ ނުކުޅެދުންތެރިކަމެއް ހުރި ކަމަށްޓަކައި ނުވަތަ އުމުރުން ދުވަސްވެފައިވާ ކަމަށްޓަކައި ކަންކަން ފަހުމްވާ ނިސްބަތަށް އަސަރުކޮށްފައި ހުރުން އެކަށީގެންވާ ކަމަށް ބެލެވޭ މުވައްކިލުންނަށް ޚިދުމަތް ދިނުމުގައި ޤާނޫނީ ވަކީލުން ޚާއްޞަ ސަމާލުކަމެއް ދޭންވާނެއެވެ. އަދި މުވައްކިލެއްގެ ކިބައިގައި ހުރި އެފަދަ ކަމެއްގެ ސަބަބުން އެ މުވައްކިލެއްގެ ކިބައިން އެހެން ފަރާތަކުން ނާޖައިޒު ފައިދާ ނެގިޔަދީގެންނުވާނެއެވެ. | |
| 1.2.5 | މުވައްކިލަކު ޤާނޫނީ ވަކީލާ މަސައްކަތް ޙަވާލުކުރުމުގެ ގޮތުން ދޭ އިރުޝާދަކީ ނުވަތަ އޭގެ ފަހުން ދޭ އިރުޝާދަކީ ވަކި ފަރާތެއްގެ ނުފޫޒުގެ ދަށުން ދޭ އިރުޝާދެއް ކަމަށް ބެލެވޭނަމަ، އެ އިރުޝާދަކީ އެ މުވައްކިލު ދޭ އިރުޝާދުކަން ދެނެގަތުމަށްޓަކައި އެ މުވައްކިލާ ވަކިން ބައްދަލުކޮށް މަޢުލޫމާތު ސާފުކުރަންވާނެއެވެ. އަދި ވަކި ފަރާތެއްގެ ނުފޫޒުން މުވައްކިލު ލައްވާ ވަކި ކަމެއް ކުރުވަން މަސައްކަތްކުރާ ޙާލަތުގައި، އެ މުވައްކިލު ތަމްސީލުކޮށްގެންނުވާނެއެވެ. | |
| 1.2.6 | ޤާނޫނީ ވަކީލުން ޤާނޫނުތަކާއި ގަވާއިދުތަކަށް އަހުލުވެރިވާންވާނެއެވެ. އަދި ޤާނޫނާއި ގަވާއިދަށް އަންނަ ބަދަލުތަކާއި، ވަކި ކަމަކާ ގުޅޭގޮތުން އިޖުރާއީގޮތުން ޢަމަލުކުރަންޖެހޭ އުސޫލުތަކަށް އަންނަ ބަދަލުތަކަށް އަހުލުވެރިވާންވާނެއެވެ. | |
| 1.2.7 | މުވައްކިލުންނަށް ޤާނޫނީ ޙިދުމަތްދިނުމުގައި، މުވައްކިލުގެ މައްސަލައާ ގުޅުންހުރި ޤާނޫނާއި ގަވާއިދުތަކަށް އައިސްފައިވާ އެންމެ ފަހުގެ ބަދަލުތައް މުވައްކިލުންނަށް ސާފުކޮށްދޭންވާނެއެވެ. އަދި ވަކި ކަމަކާ ގުޅޭގޮތުން ޢަމަލުކުރަންޖެހޭ އިޖުރާއަތުތައްވެސް ސާފުކޮށްދޭންވާނެއެވެ. އަދި އެ އިޖުރާއަތުތައް ފުރިހަމަކުރަންޖެހޭ މަރުޙަލާތަކާއި އެ އިޖުރާއަތުތައް ފުރިހަމަކުރުމަށް ހޭދަވާނެ ކަމަށް ބެލެވޭ ވަގުތު ބަޔާންކޮށްދޭންވާނެއެވެ. | |
| 1.2.8 | މުވައްކިލަށް ކޮށްދިނުމަށް ޤާނޫނީ ވަކީލު އެއްބަސްވެފައިވާ މަސައްކަތް ކުރިއަށްދާ ގޮތުގެ މަޢުލޫމާތު ނުވަތަ ކޯޓުގައި ހިނގަމުންދާ މައްސަލަ ހިނގަމުންދާ ގޮތުގެ މަޢުލޫމާތު ގަވާއިދުން މުވައްކިލާ ހިއްސާކުރަންވާނެއެވެ. އަދި މައްސަލައާ ގުޅޭގޮތުން އެހެން ފަރާތަކާ މުޢާމަލާތުކުރާ ޙާލަތުގައި އަދި އެކަން މުވައްކިލަށް އެނގެންޖެހޭ ޙާލަތުގައި، އެ މުޢާމަލާތެއް މުވައްކިލަށް ހިއްސާކުރަންވާނެއެވެ. | |
| 1.2.9 | ޤާނޫނީ ވަކީލަކު މުވައްކިލު ތަމްސީލުކުރުމުގައި ކުރަންޖެހޭ ވަކި ކަމެއް ކުރުމުގައި ލިޔެކިޔުން ބަދަލުކުރަން ލާޒިމުވާ ޙާލަތުގައި، އެ ލިޔެކިޔުން ބަދަލުކުރަންވާނެއެވެ. އަދި، އެ ވަކީލެއްގެ މުވައްކިލަކާ ގުޅޭގޮތުން އެހެން ވަކީލަކު ނުވަތަ ކަމާބެހޭ އެހެން ފަރާތަކުން ފޮނުވާ ލިޔެކިޔުންތަކަށް ވަކީލު ޖަވާބުދޭންވާނެއެވެ. | |
| 1.2.10 | މުވައްކިލެއްގެ ފަރާތުން ޤާނޫނީ ވަކީލަކު އެއްވެސް ފައިސާއަކާ ޙަވާލުވާނަމަ، އެ ފައިސާއަކާ ގުޅޭގޮތުން އެ ވަކީލު މުވައްކިލަށް ޖަވާބުދާރީވާންވާނެއެވެ. | |
| 1.2.11 | މުވައްކިލަށް ކޮށްދިނުމަށް އެއްބަސްވާ މަސައްކަތެއްގެ ވަކި ބައެއް ޤާނޫނީ ވަކީލު ތިންވަނަ ފަރާތެއް މެދުވެރިކޮށް ކުރާ ޙާލަތުގައި، އެ މަސައްކަތް އެފަރާތުން ކުރަނީ ރަނގަޅަށް އަދި ރަނގަޅު ފެންވަރެއްގައިކަން ޤާނޫނީ ވަކީލު އެކަށީގެންވާ މިންވަރަށް ކަށަވަރުކުރަންވާނެއެވެ. | |
| 1.2.12 | ޤާނޫނަކުން ހުއްދަކުރާ ޙާލަތުގައި މެނުވީ ނުވަތަ މުވައްކިލު ހުއްދަކުރާ ޙާލަތުގައި މެނުވީ، ޤާނޫނީ ވަކީލަށް މުވައްކިލުގެ ފަރާތުން ލިބޭ މަޢުލޫމާތާއި އޭނާގެ މުވައްކިލަށް އޭނާ ދޭ ލަފާގެ ސިއްރުކަން ދަމަހައްޓަންވާނެއެވެ. އޭގެ ތެރޭގައި އަނގަބަހުން އަދި ލިޔުމުން ދޭ މަޢުލޫމާތާއި ލަފާވެސް ހިމެނެއެވެ. އަދި މުވައްކިލު ތަމްސީލުކުރުން ނިމުމަކަށް އައުމަށްފަހުގައިވެސް އެފަދަ މުޢާމަލާތްތަކުގެ ސިއްރުކަން ދަމަހައްޓަންވާނެއެވެ. | |
| 1.2.13 | ޤާނޫނީ ވަކީލެއްގެ އެހީތެރިކަން ހޯދުމަށް އެދޭ ފަރާތަކުން އެ ވަކީލު ޢައްޔަންކުރުމުގެ ކުރިން އެ ވަކީލަށް ހާމަކޮށްފައިވާ މަޢުލޫމާތެއް ނުވަތަ ހިއްސާކޮށްފައިވާ ލިޔެކިޔުމުގެ ސިއްރުކަން އެ ވަކީލު ދަމަހައްޓަންވާނެއެވެ. އެއީ، އޭނާ އެ ވަކީލު ޢައްޔަންނުކުރާ ޙާލަތުގައިވެސްމެއެވެ. | |
| 1.2.14 | ޤާނޫނު ހުއްދަކުރާ ގޮތުގެމަތިން މެނުވީ، ޤާނޫނީ އިމްތިޔާޒު ލިބިގެންވާ އެއްވެސް މުޢާމަލާތެއް ޤާނޫނީ ވަކީލަކު އެއްވެސް ފަރާތަކަށް ހާމަކޮށްގެންނުވާނެއެވެ. | |
| * 1. **މަޞްލަޙަތު ފުށުއަރާ ގޮތަށް މަސައްކަތްނުކުރުން** | | |
| 1.3.1 | މަޞްލަޙަތު ފުށުއަރާ ޙާލަތެއްގައި މުވައްކިލަކު ތަމްސީލުކުރުމުން ޤާނޫނީ ވަކީލު ތަނާޒުލުވާންވާނެއެވެ. އަންނަނިވި ޙާލަތްތަކަކީ މަޞްލަޙަތު ފުށުއެރުމެއް އޮތް ޙާލަތްތަކެއް ކަމުގައި ބެލެވޭނެއެވެ. | |
|  | 1.3.1.1 | ވަކީލުގެ އަމިއްލަ މަޞްލަޙަތަކާ މުވައްކިލުގެ މަޞްލަޙަތާ ފުށުއަރާ ޙާލަތެއް މެދުވެރިވުން ނުވަތަ މެދުވެރިވެދާނެ ފުރުޞަތު އޮތުން؛ |
|  | 1.3.1.2 | ވަކި މުވައްކިލަކަށް އޮތް ޒިންމާ އެހެން މުވައްކިލެއްގެ މައްޗަށް އިސްކުރަންޖެހޭ ޙާލަތެއް މެދުވެރިވުން ނުވަތަ މެދުވެރިވެދާނެ ފުރުޞަތު އޮތުން؛ |
|  | 1.3.1.3 | އެއް މުވައްކިލު ތަމްސީލުކުރުމަކީ އަނެއް މުވައްކިލަށް އޭގެ ސަބަބުން ނުރަނގަޅު އަސަރެއް ކޮށްފާނެ ކަމެއް ކަމުގައިވުން؛ |
|  | 1.3.1.4 | އެއް މުވައްކިލާއެކު ހިންގާ މުޢާމަލާތެއްގެ ސިއްރުކަން އަނެއް މުވައްކިލަށް ހާމަކުރަންޖެހިދާނެ ޙާލަތެއް މެދުވެރިވުން ނުވަތަ މެދުވެރިވެދާނެ ފުރުޞަތު އޮތުން؛ |
|  | 1.3.1.5 | ވަކީލު ތަމްސީލުކުރާ އެހެން މުވައްކިލަކަށް ނުވަތަ އެހެން ތިންވަނަ ފަރާތަކަށް އޮތް އިލްތިޒާމެއްގެ ދަށުން އޭނާ އަދާކުރަންޖެހޭ މަސްއޫލިއްޔަތުގެ ސަބަބުން އޭނާގެ މުވައްކިލަށް ލިބިދޭންޖެހޭ ޚިދުމަތުގެ ފެންވަރަށް އަސަރުކޮށްފާނެ ޙާލަތެއް މެދުވެރިވުން ނުވަތަ މެދުވެރިވެދާނެ ފުރުޞަތު އޮތުން؛ |
|  | 1.3.1.6 | މުވައްކިލަށް ފުރިހަމަ މަޢުލޫމާތު ހާމަކުރުމަށް ވަކީލުގެ މައްޗަށް އޮންނަ ޒިންމާ އަދާނުކުރެވޭނެ ޙާލަތެއް މެދުވެރިވުން ނުވަތަ މެދުވެރިވެދާނެ ފުރުޞަތު އޮތުން؛ |
|  | 1.3.1.7 | ތަޢާރުޟުވާ ދެ މަޞްލަޙަތެއް އޮތް ދެ މުވައްކިލު އެއް ޤާނޫނީ ވަކީލަކު އެއް މައްސަލައެއްގައި ތަމްސީލުކުރުން؛ |
|  | 1.3.1.8 | ޤާނޫނީ ވަކީލަކު ތަމްސީލުކުރާ މުވައްކިލާ ދެކޮޅަށް ހިންގޭ މައްސަލައެއްގައި ހިމެނޭ ޚަޞްމެއްގެ ވަކީލެއްގެ ގޮތުގައި އޭނާ ކުރިން މަސައްކަތްކޮށްފައިވުން. |
| 1.3.2 | މުވައްކިލެއް ތަމްސީލުކުރުމަށް ޤާނޫނީ ވަކީލަކަށް ޕަވަރ އޮފް އެޓަރނީ ދީފައިވާ ޙާލަތެއްގައި، އެ ޕަވަރ އޮފް އެޓަރނީގެ ދަށުން ޤާނޫނީ ވަކީލު މަސައްކަތްކުރަންވާނީ، މުވައްކިލު ދީފައިވާ އިރުޝާދުތައް ތަންފީޛުކުރުމަށްޓަކައި، އެ މުވައްކިލުގެ ފަރާތުންނެވެ. އަދި އެއްވެސް ޙާލެއްގައި، އެ ޕަވަރ އޮފް އެޓަރނީގައި މުވައްކިލު ދީފައިނުވާ ބާރެއް ބޭނުންކޮށްގެންނުވާނެއެވެ. | |
| 1.3.3 | މުވައްކިލެއް ތަމްސީލުކުރުމަށް ޤާނޫނީ ވަކީލަކަށް ޕަވަރ އޮފް އެޓަރނީ ދީފައިވާ ޙާލަތެއްގައި، އޭނާގެ އަމިއްލަ މަސްލަޙަތުގައި ނުވަތަ އެހެން ފަރާތެއްގެ މަޞްލަޙަތުގައި އެ ޤާނޫނީ ވަކީލު މަސައްކަތްކޮށްގެންނުވާނެއެވެ. | |
| 1.3.4 | މުވައްކިލެއް ތަމްސީލުކުރުމަށް ޤާނޫނީ ވަކީލަކަށް ޕަވަރ އޮފް އެޓަރނީ ދީފައިވާ ޙާލަތެއްގައި، އަމިއްލައަށް ނުވަތަ އެހެން ފަރާތަކަށް ހަދިޔާއެއް ނުވަތަ މަންފާއެއް ހޯދައިގެންނުވާނެއެވެ. | |
| 1.3.5 | ދައުލަތުގެ އެއްވެސް ވަޒީފާއެއްގައި މަސައްކަތްކުރާ ވަކީލަކު، ދައުލަތާ ދެކޮޅަށް، މައްސަލައެއްގައި މުވައްކިލަކު ތަމްސީލުކޮށްގެންނުވާނެއެވެ. | |
| * 1. **މަސައްކަތް ނިމުމަކަށް ގެނައުން** | | |
| 1.4.1 | އެކަށީގެންވާ ސަބަބަކާ ނުލައި، ޤާނޫނީ ވަކީލަކު އޭނާގެ މުވައްކިލު ތަމްސީލުކުރުމުން ތަނާޒުލުވެގެންނުވާނެއެވެ. ނުވަތަ ވަކީލު-މުވައްކިލުގެ ގުޅުން ނިމުމަކަށް ގެނެސްގެންނުވާނެއެވެ. | |
| 1.4.2 | ޤާނޫނީ ވަކީލަކު މުވައްކިލު ތަމްސީލުކުރުމުން ތަނާޒުލުވާ ޙާލަތުގައި ނުވަތަ ވަކީލު-މުވައްކިލުގެ ގުޅުން ނިމުމަކަށް ގެންނަ ޙާލަތުގައި، މުވައްކިލަށް އެކަށީގެންވާ ނޯޓިހެއް ދޭންވާނެއެވެ. އަދި އެފަދައިން ތަނާޒުލުވާ ޙާލަތުގައި މުވައްކިލުގެ މަޞްލަޙަތައް އުނިކަން އަތުވެދާނެ ކަމެއް މެދުވެރިވިޔަ ނުދިނުމަށް އަޅަންޖެހޭ ފިޔަވަޅުތައް އަޅަންވާނެއެވެ. | |
| 1.4.3 | މުވައްކިލަކު ޤާނޫނީ ވަކީލަކާ މަސައްކަތް ޙަވާލުކުރުމަށްފަހު އިތުރު އެއްވެސް އިރުޝާދެއް ނުދޭނަމަ، އެ ވަކީލަކަށް އެ މުވައްކިލަކު ދޫކޮށްލެވިދާނެއެވެ. | |
| 1.4.4 | މުވައްކިލަށް ޤާނޫނީ ވަކީލަކު ދޭ ލަފާ އެ މުވައްކިލު ޤަބޫލުނުކުރާނަމަ، ނުވަތަ ވަކީލު ދޭ ލަފަޔާ އެއްގޮތަށް މުވައްކިލު ޢަމަލުނުކުރާނަމަ، އަދި އެކަމުގެ ސަބަބުން ވަކީލު-މުވައްކިލުގެ ގުޅުން ކުރިއަށްނުގެންދެވޭ ޙާލަތަކަށް ގޮސްފިނަމަ، އެ މުވައްކިލު ތަމްސީލުކުރުން އެ ވަކީލަކަށް ނިމުމަކަށް ގެނެވިދާނެއެވެ. | |
| 1.4.5 | ޤާނޫނީ ވަކީލަކު މުވައްކިލެއް ތަމްސީލުކުރާ ކުރުން ނިމުމަކަށް ގެންނައިރު ކޯޓަށް ހުށަހެޅިފައިވާ މައްސަލައެއް ފެށިފައިވާނަމަ، އެ ވަކީލު އެކަން ވަގުތުން ކޯޓަށް އަންގައި، ކަމާގުޅޭގޮތުން ފުރިހަމަކުރަންޖެހޭ އިޖުރާއަތުތައް ފުރިހަމަކުރަންވާނެއެވެ. | |
| 1.4.6 | މައްސަލައެއްގައި ޤާނޫނީ ވަކީލަކު ތަމްސީލުކުރަމުންދާ މުވައްކިލަކު އެހެން ޤާނޫނީ ވަކީލަކު އިޚްތިޔާރުކުރަން ބޭނުންވެއްޖެ ޙާލަތެއްގައި، މުވައްކިލަކު އިޚްތިޔާރުކުރާ ޤާނޫނީ ވަކީލަކު ކަނޑައެޅުމަށް މުވައްކިލަށް ލިބިދޭ މިނިވަންކަމަށް ޤާނޫނީ ވަކީލު އިޙްތިރާމްކުރަންވާނެއެވެ. އަދި އޭނާގެ މުވައްކިލު ތަމްސީލުކުރިކުރުމުގައި ކަމާގުޅޭގޮތުން ބަދަލުކޮށްފައިވާ ލިޔެލިޔުންތަކާއި މުޢާމަލާތްތައް، އޭނާގެ މުވައްކިލު އަންގާ ގޮތެއްގެމަތިން އެ މުވައްކިލު ކަނޑައަޅާ ވަކީލަކަށް ބަދަލުކުރަންވާނެއެވެ. | |
| 1.4.7 | ޤާނޫނީ ވަކީލަކު އޭނާގެ މުވައްކިލަށް ފޯރުކޮށްދޭ ޚިދުމަތް ނުވަތަ ކޮށްދިނުމަށް ލިޔުމުން އެއްބަސްވެފައިވާ މަސައްކަތް ނިމުމުގެ ކުރިން އެ ގުޅުން ނިމުމަކަށް ގެންނަ ޙާލަތުގައި، އޭނާ ކޮށްފައިވާ މަސައްކަތަށް އަގު އަދާކުރުމުގެ ޒިންމާ މުވައްކިލަށް އޮންނާނެއެވެ. އެހެންނަމަވެސް، ދެފަރާތުގެ ދެމެދުގައި ލިޔުމުން އެއްބަސްވެފައިވާ ގޮތުގެމަތިން މަސައްކަތް ފުރިހަމަކޮށްފައިނުވާނަމަ، ނުކުރާ މަސައްކަތަށް މުވައްކިލުގެ ކިބައިން އަގު ހޯދައިގެންނުވާނެއެވެ. | |

**ދެވަނަ ބައި**

**ޤާނޫނީ ވަކީލުން ކޯޓުތަކާއި ޓްރައިބިއުނަލްތަކުގައާއި އޯލްޓަނޭޓިވް ޑިސްޕިއުޓް ރިޒޮލިއުޝަން ނިޒާމެއްގެ ދަށުން ބެލޭ މައްސަލަތަކުގައި މުވައްކިލު ތަމްސީލުކުރުން**

|  |  |
| --- | --- |
| **2.1 ކޯޓުތަކުގައި މުވައްކިލުން ތަމްސީލުކުރުން** | |
| 2.1.1 | ޤާނޫނީ ވަކީލުން ކޯޓުތަކުގައި މުވައްކިލުން ތަމްސީލުކުރަންވާނީ، އެ މައްސަލައިގައި މުވައްކިލުގެ މަޞްލަޙަތަށް އެންމެ ރަނގަޅު ގޮތަކަށެވެ. އެހެންނަމަވެސް ކޯޓުތަކުގައި މުވައްކިލުން ތަމްސީލުކުރާއިރު، މުވައްކިލަށް އޮންނަ ޒިންމާގެ އިތުރުން، ޢަދުލުއިންޞާފު ޤާއިމުކުރުމަށްޓަކައި ކޯޓަށް ދޭންޖެހޭ އެއްބާރުލުންދީ، އެހީތެރިވުމުގެ ޒިންމާ ޤާނޫނީ ވަކީލުން އަދާކުރަންވާނެއެވެ. |
| 2.1.2 | ޤާނޫނީ ވަކީލުން ކޯޓުގައި ފަނޑިޔާރުންނާ ނުވަތަ ކޯޓު އޮފިސަރުންނާ މުޢާމަލާތުކުރަންވާނީ މުޚްތަރިފްކަމާއެކުގައެވެ. އަދި އެމީހުންގެ ޢަމަލުތައް ބައްޓަންކުރަންވާނީ އިޚްލާޞްތެރިވުމާއި، އިޙްތިރާމް އަދާކުރުމާއި، އިޙްތިރާމާއެކު މުޢާމަލާތުކުރުމާއި، ފަންނީ ނަޒާހާތްތެރިކަން ދެމެހެއްޓުމާއި، ޒިންމާދާރުވުމާއި، އެއްބާރުލުންދިނުމުގެ މައްޗަށެވެ. |
| 2.1.3 | ކޯޓުތަކުގައި މުވައްކިލުން ތަމްސީލުކުރުމުގައި، އެއްވެސް ޤާނޫނީ ވަކީލަކު، ކޯޓުގެ ޙުރުމަތް ކެނޑޭފަދަ ޢަމަލެއް ކޮށްގެންނުވާނެއެވެ. |
| 2.1.4 | ކޯޓުތަކުގައި މުވައްކިލު ތަމްސީލުކުރުމުގައި، އެއްވެސް ޤާނޫނީ ވަކީލަކު، ޝަރީޢަތުގެ ނިޒާމުގެ ނަހަމަ ބޭނުން ހިފައިގެންނުވާނެއެވެ. |
| 2.1.5 | ކޯޓަށް ހުށަހަޅާ ދަޢުވާއެއް ނުވަތަ ޖަވާބެއް ނުވަތަ ބަޔާނެއް ނުވަތަ އެނޫންވެސް ހުށަހެޅުމެއް ޤާނޫނީ ވަކީލު ތައްޔާރުކުރަންވާނީ، ޒިންމާދާރުކަމާއެކުގައެވެ. އަދި ޙަޤީޤަތް އޮޅޭ ފަދަ ގޮތަކަށް ނުވަތަ ޙަޤީޤަތާ ޚިލާފު މަޢުލޫމާތު ނުވަތަ ޤަޞްދުގައި ކޯޓަށް އޮޅުވާލުމުގެ ނިޔަތުގައި ކޯޓަށް މަޢުލޫމާތު ހުށަހަޅައިގެންނުވާނެއެވެ. |
| 2.1.6 | ކޯޓުގައި މުވައްކިލަކު ތަމްސީލުކުރުމުގައި، ވަކީލަކު ޢަމަލުކުރަނީ އެ މުވައްކިލު ދީފައިވާ މަޢުލޫމާތެއްގެ މައްޗަށް ކަމުގައިވާނަމަ، އަދި އެ މަޢުލޫމާތުގެ ޞައްޙަކަން ކަށަވަރުކުރުމަށް އަޅަންޖެހޭ ފިޔަވަޅުތައް އެކަށީގެންވާ ގޮތެއްގައި ވަކީލު އަޅާފައިވާނަމަ، އެފަދަ މަޢުލޫމާތެއްގެ ޞައްޙަކަމާމެދު ފަހުން ސުވާލުއުފެދޭ ޙާލަތެއްގައި، އެ ވަކީލު ޒިންމާވާކަށް ނުޖެހޭނެއެވެ. |
| 2.1.7 | ކޯޓުން ތާވަލުކުރާ ގޮތެއްގެމަތިން މައްސަލައިގެ އަޑުއެހުންތަކަށް ޤާނޫނީ ވަކީލުން ހާޒިރުވާންވާނެއެވެ. އަދި މައްސަލައިގެ އެކި މަރުޙަލާތަކުގައި ފުރިހަމަކުރުމަށް ކޯޓުން އަންގާ ކަންކަން، އެކަންކަން ކުރުމަށް ކޯޓުން ކަނޑައަޅާފައިވާ ތާރީޚުތަކުގައި ފުރިހަމަކުރަންވާނެއެވެ. |
| 2.1.8 | ޤާނޫނީ ވަކީލުން ކޯޓަށް ގަޑިއަށް ހާޒިރުވާންވާނެއެއެވެ. އަދި ކޯޓަށް ޙާޟިރުވުމުގައި ހެދުން އަޅަންވާނީ، ކޯޓުގެ ގަވާއިދުތަކާ އެއްގޮތްވާ ގޮތުގެމަތިންނެވެ. |
| 2.1.9 | ޤާނޫނީ ވަކީލަކު ކޯޓުގައި މުވައްކިލަކު ތަމްސީލުކުރުމުގައި ފަނޑިޔާރާއި ކޯޓުގެ އޮފިސަރުންނާއި މައްސަލައިގެ އެހެން ޚަޞްމުންނާއި އެ ޚަޞްމުން ތަމްސީލުކުރާ ޤާނޫނީ ވަކީލުންނާ މުޢާމަލާތުކުރަންވާނީ އިޙްތިރާމާއެކު، ކޯޓުގެ ގަވާއިދުތަކާ އެއްގޮތްވާ ގޮތުމަތިންނެވެ. އަދި އެފަދައިން ޢަމަލުކުރުމަށް މުވައްކިލަށްވެސް އިރުޝާދުދޭންވާނެއެވެ. |
| 2.1.10 | ކޯޓެއްގައި ހިނގަމުންދާ މައްސަލައެއްގައި ކޯޓުން އަންގާ އެންމެހައި އެންގުންތަކާއި ކުރާ އަމުރުތަކަށް ޤާނޫނީ ވަކީލު ތަބާވާންވާނެއެވެ. އަދި ކޯޓުގެ އެންގުންތަކާއި އަމުރުތަކާ އެއްގޮތަށް ޢަމަލުކުރުމަށް މުވައްކިލަށްވެސް އިރުޝާދުދޭންވާނެއެވެ. |
| 2.1.11 | ކޯޓެއްގައި ޤާނޫނީ ވަކީލަކު އޭނާގެ މުވައްކިލު ތަމްސީލުކުރާ މައްސަލައެއްގައި ހެއްކަކަށް ވެގެންނުވާނެއެވެ. |
| 2.1.12 | ކޯޓެއްގައި ޤާނޫނީ ވަކީލަކު އޭނާގެ މުވައްކިލު ތަމްސީލުކުރާ މައްސަލައެއްގައި އޭނާގެ މުވައްކިލަށްޓަކައި ޖާމިނަކަށް ނުވަތަ ކަފީލަކަށް ވެގެންނުވާނެއެވެ. |
| 2.1.13 | ދައުލަތުގެ ފަރާތުން ހެކިބަސްދިނުމަށް ހުށަހަޅާ ފަރާތަކުން ނުވަތަ މުވައްކިލުގެ ފަރާތުން ހެކިބަސްދިނުމަށް ހުށަހަޅާ ފަރާތަކުން ކޯޓުގައި ހެކިބަސް ދިނުމުގެ ކުރިން ޤާނޫނީ ވަކީލާ ބައްދަލުކުރެވިދާނެއެވެ. އެހެންނަމަވެސް، ހެކިބަސްދޭ ފަރާތުން ވަކި ގޮތަކަށް ހެކިބަސް ދިނުމަށް އަންގައިގެންނުވާނެއެވެ. އަދި ވަކިގޮތަކަށް ހެކިބަސް ދިނުމުގެ މުޤާބިލުގައި އެއްވެސް ފަރާތަކަށް ފައިސާ ނުވަތަ އެނޫންވެސް މަންފާއެއް ހުށަހަޅައިގެންނުވާނެއެވެ. |
| 2.1.14 | ކޯޓުގައި އޮތް މައްސަލައެއް ވަކި ގޮތަކަށް ކުރިއަށް ގެންދިޔުމަށްޓަކައި، ރަސްމީ ގޮތުން ކުރަންޖެހޭ މުޢާމަލާތެއް ފިޔަވައި، އިޖުރާތުތަކާ ޚިލާފަށް ޤާނޫނީ ވަކީލަކު ނުވަތަ އެ ވަކީލުގެ ފަރާތުން އެހެން މީހަކު، އެ މައްސަލަ ބަލާ ފަނޑިޔާރު ނުވަތަ ޤާޟީ ނުވަތަ ޓްރައިބިއުނަލްގެ މެންބަރު ނުވަތަ އެ ކޯޓެއްގެ ނުވަތަ ޓްރައިބިއުނަލްގެ ރަޖިސްޓްރާރ ނުވަތަ ކޯޓުގެ ނުވަތަ ޓްރައިބިއުނަލެއްގެ އެހެން އޮފިސަރަކާ މުޢާމަލާތެއް ކޮށްގެންނުވާނެއެވެ. |
| 2.1.15 | މުވައްކިލު ތަމްސީލުކުރާ ފަރާތުގެ ހައިސިއްޔަތުން ކޯޓަށް ދީފައިވާ ޤާނޫނީ ވަކީލުގެ މަޢުލޫމާތަށް އަންނަ ބަދަލުތައް، ކޯޓަށް އަންގައި، އަދާހަމަކުރަންވާނެއެވެ. |
| **2.2 ޓްރައިބިއުނަލްތަކުގައި މުވައްކިލުން ތަމްސީލުކުރުން** | |
| 2.2.1 | ޓްރައިބިއުނަލްތަކުގައި މުވައްކިލުން ތަމްސީލުކުރުމުގައި ޤާނޫނީ ވަކީލުން ޢަމަލުކުރަންވާނީ، މި ޖަދުވަލުގެ 2.1 ވަނަ ނަންބަރުގައި ބަޔާންކުރާ އުސޫލުތަކުގެ ތެރެއިން، ހަމައެކަނި ކޯޓަކަށް ޚާއްޞަވާ އުސޫލުތައް ފިޔަވައި ދެން ހުރި ޢާންމު އުސޫލުތަކާ އެއްގޮތްވާ ގޮތުގެމަތިންނެވެ. |
| 2.2.2 | ޓްރައިބިއުނަލްތަކުގައި މުވައްކިލުން ތަމްސީލުކުރުމުގައި ޤާނޫނީ ވަކީލުން އެ ޓްރައިބިއުނަލެއްގެ ގަވާއިދުތަކާ އެއްގޮތްވާ ގޮތުގެމަތިން ޢަމަލުކުރަންވާނެއެވެ. އަދި އަޑުއެހުމަށް މުވައްކިލު ހާޒިރުވާ ޙާލަތުގައި މުވައްކިލުވެސް ޓްރައިބިއުނަލްގެ ގަވާއިދުތަކާ އެއްގޮތްވާ ގޮތުގެމަތިން ޢަމަލުކުރުމަށް އިރުޝާދުދޭންވާނެއެވެ. |
| **2.3 އާބިޓްރޭޝަން ނުވަތަ މީޑިއޭޝަން ފަދަ އޯލްޓަނޭޓިވް ޑިސްޕިއުޓް ރިޒޮލިއުޝަން ނިޒާމެއްގެ ދަށުން ބެލޭ މައްސަލަތަކުގައި މުވައްކިލުން ތަމްސީލުކުރުން** | |
| 2.3.1 | އާބިޓްރޭޝަން ނުވަތަ މީޑިއޭޝަން ފަދަ އޯލްޓަނޭޓިވް ޑިސްޕިއުޓް ރިޒޮލިއުޝަން ނިޒާމެއްގެ ދަށުން ބެލޭ މައްސަލަތަކުގައި ޤާނޫނީ ވަކީލުންމުވައްކިލުން ތަމްސީލުކުރަންވާނީ، ކަމާގުޅޭގޮތުން އެކުލަވާލާފައިވާ ގަވާއިދުތަކާއި އިޖުރާއަތުތަކާ އެއްގޮތްވާ ގޮތުގެމަތިންނެވެ. އަދި މައްސަލަ ކުރިއަށްގެންދަނީ ވަކި ސެންޓަރެއް ނުވަތަ މަރުކަޒެއް މެދުވެރިކޮށް ކަމުގައިވާނަމަ، އެ ސެންޓަރެއް ނުވަތަ މަރުކަޒެއްގެ ގަވާއިދުތަކާ އެއްގޮތްވާ ގޮތުގެމަތިން ޢަމަލުކުރަންވާނެއެވެ. |
| 2.3.2 | އާބިޓްރޭޝަން ނުވަތަ މީޑިއޭޝަން ފަދަ އޯލްޓަނޭޓިވް ޑިސްޕިއުޓް ރިޒޮލިއުޝަން ނިޒާމެއްގެ ދަށުން ބެލޭ މައްސަލައެއްގައި މަސައްކަތްކުރާ އާބިޓްޓޭޓަރުންނާއި މީޑިއޭޓަރުންނަށް ޤާނޫނީ ވަކީލުން އެއްބާރުލުން ދޭންވާނެއެވެ. |

**ތިންވަނަ ބައި**

**ޤާނޫނީ ވަކީލުން ޚިދުމަތް ދިނުން**

|  |  |
| --- | --- |
| **3.1 ލޯ ފަރމް ނުވަތަ ޕްރެކްޓިސް މެދުވެރިކޮށް ޚިދުމަތް ދިނުން** | |
| 3.1.1 | ލީގަލް ޕްރެކްޓިސްއެއް ހިންގާ ވަކީލަކު، އެ ޕްރެކްޓިސްގެ އެންމެހައި ކަންކަމަށް ޒިންމާ އުފުލަންވާނެއެވެ. އަދި އެ ޕްރެކްޓިސްއިން ފޯރުކޮށްދޭ ޤާނޫނީ ޚިދުމަތްތަކުގެ ފެންވަރާއި، ޤާނޫނުތަކާއި ގަވާއިދުތަކަށް އެ ޕްރެކްޓިސްއިން ތަބާވާ ނިސްބަތަށް ޒިންމާ އުފުލަންވާނެއެވެ. |
| 3.1.2 | ލޯ ފަރމެއްނަމަ، އެ ލޯ ފަރމެއްގެ ޕާޓްނަރުން އެނޫންގޮތަކަށް އެއްބަސްނުވާހާ ހިނދަކު، އެ ފަރމްގެ އެންމެހައި ކަންކަމަށް، އެ ފަރމްގެ އެންމެހައި ޕާޓްނަރުން ވަކިވަކިން އަދި އެކުގައި ޒިންމާ އުފުލަންވާނެއެވެ. އަދި އެ ލޯ ފަރމްއިން ފޯރުކޮށްދޭ ޤާނޫނީ ޚިދުމަތްތަކުގެ ފެންވަރާއި، ޤާނޫނުތަކާއި ގަވާއިދުތަކަށް އެ ފަރމްއިން ތަބާވާ ނިސްބަތަށް ޒިންމާ އުފުލަންވާނެއެވެ. |
| 3.1.3 | ލީގަލް ޕްރެކްޓިސްއަކުން ނުވަތަ ލޯ ފަރމަކުން ބޭނުންކުރާ ލެޓަރހެޑާއި ބިޒްނަސް ކާޑާއި އެނޫންވެސް އެ ޕްރެކްޓިސް ނުވަތަ ފަރމަށް ނިސްބަތްވާ އެއްޗެހީގައި ބޭނުންކުރަންވާނީ، އެ ޕްރެކްޓިސްއެއް ނުވަތަ ލޯ ފަރމެއް ބާ ކައުންސިލްގައި ރަޖިސްޓަރީކޮށްފައިވާ ނަމުގައެވެ. |
| 3.1.4 | ލީގަލް ޕްރެކްޓިސްއަކުން ނުވަތަ ލޯ ފަރމަކުން ދޭ ޤާނޫނީ ޚިދުމަތްތައް، އެ ޕްރެކްޓިސްއެއްގެ މަސްއޫލުވެރި ފަރާތުން ނުވަތަ ފަރމެއްގެ ޕާޓްނަރުން ނުވަތަ އެކަމަށްޓަކައި އެއިން ފަރާތަކުން ޢައްޔަންކުރާ، ކަމަށް އެކަށީގެންވާ އަދި ޝަރުޠު ފުރިހަމަވާ ފަރާތަކުން ސުޕަވައިޒްކުރަންވާނެއެވެ. |
| 3.1.5 | ލީގަލް ޕްރެކްޓިސްއެއްގައި ނުވަތަ ލޯ ފަރމެއްގައި މަސައްކަތްކުރާ ޤާނޫނީ ވަކީލަކު ކުރުމަށް ޙަވާލުވާ މަސައްކަތެއް، އެ ލީގަލް ޕްރެކްޓިސްގައި ނުވަތަ ލޯ ފަރމްގައި މަސައްކަތްކުރާ މުވައްޒަފަކާ ޙަވާލުކުރެވިދާނެއެވެ. އެހެންނަމަވެސް، އެއީ އޭނާ ކުރުމަށް ޙަވާލުވެފައިވާ މަސައްކަތެއްނަމަ، އެ މަސައްކަތަށް ޒިންމާ އުފުލާނީ އެ ޤާނޫނީ ވަކީލެވެ. |
| 3.1.6 | ލީގަލް ޕްރެކްޓިސްއެއްގައި ނުވަތަ ލޯ ފަރމެއްގައި މަސައްކަތްކުރާ އިންޓަރނުން ފަދަ ޤާނޫނީ ޚިދުމަތްދިނުމަށް ޝަރުޠު ފުރިހަމަނުވާ ފަރާތްތަކުން ކުރާ މަސައްކަތްތައް ޤާނޫނީ ވަކީލަކު ސުޕަވައިޒްކުރަންވާނެއެވެ. އަދި އެފަރާތްތަކުން ކުރާ ޤާނޫނީ ކޮންމެ މަސައްކަތަކަށް އެ ޤާނޫނީ ވަކީލަކު ޒިންމާވާންވާނެއެވެ. |
| 3.1.7 | ލީގަލް ޕްރެކްޓިސްއަކުން ނުވަތަ ލޯ ފަރމަކުން ދޭ ޚިދުމަތެއް އިޝްތިހާރުކުރަންވާނީ، ފަންނުގެ ސުލޫކީ ހަމަތަކާއި ޢާންމު އިޖްތިމާޢީ މިންގަނޑުތަކާ ޚިލާފުނުވާ ގޮތެއްގެމަތިންނެވެ. އެއްވެސް ޙާލެއްގައި، ޤާނޫނީ ފަންނުގެ އިތުބާރު ގެއްލޭ ފަދައަކުން ޤާނޫނީ ޚިދުމަތެއްގެ އިޝްތިހާރު އެއްވެސް ލީގަލް ޕްރެކްޓިސްއަކުން ނުވަތަ ލޯ ފަރމަކުން ކޮށްގެންނުވާނެއެވެ. |
| 3.1.9 | ލީގަލް ޕްރެކްޓިސްއަކުން ނުވަތަ ލޯ ފަރމަކުން ފޯރުކޮށްދޭ ޤާނޫނީ ޚިދުމަތްތަކާގުޅޭ ފައިލްތަކާއި ލިޔެކިޔުމާއި އެނޫންވެސް މުޢާމަލާތްތަކުގެ ރެކޯޑުތައް ރައްކާތެރިކަމާއެކު އެތަނެއްގައި ބަލަހައްޓަންވާނެއެވެ. |
| 3.1.10 | ލީގަލް ޕްރެކްޓިސްއެއްގެ ނުވަތަ ލޯ ފަރމެއްގެ ސިސްޓަމްތައް ޤާއިމުކޮށްފައި ހުންނަންވާނީ، ޤާނޫނީ އިމްތިޔާޒު ލިބިގެންވާ މަޢުލޫމާތާއި އެނޫންވެސް މުވައްކިލުންނާގުޅޭ ލިޔެކިޔުމާއި މަޢުލޫމާތާއި މުޢާމަލާތްތަކުގެ ސިއްރުކަން ހިފެހެއްޓޭނެ ގޮތެއްގެމަތިންނެވެ. |
| 3.1.11 | ލީގަލް ޕްރެކްޓިސްއެއްގެ ނުވަތަ ލޯ ފަރމެއްގެ ފައިސާއާއި ހިސާބުތައް، ކަމާގުޅޭ ޤާނޫނުތަކާއި ގަވާއިދުތަކާއި އުސޫލުތަކާ އެއްގޮތްވާ ގޮތުގެމަތިން ބަލަހައްޓަންވާނެއެވެ. އެގޮތުން ލީގަލް ޕްރެކްޓިސްއެއްގެ ނުވަތަ ލޯ ފަރމެއްގެ ފައިސާއާއި ހިސާބުތައް ބެލެހެއްޓެނީ ކަމާގުޅޭގޮތުން ޢަމަލުކުރެވޭ ޤާނޫނުތަކާއި ގަވާއިދުތަކާއި އުސޫލުތަކާ އެއްގޮތްވާ ގޮތުގެމަތިންކަން އެ ޕްރެކްޓިސްގެ މަސްއޫލުވެރި ފަރާތުން ނުވަތަ ފަރމްގެ ޕާޓްނަރުން ކަށަވަރުކުރަންވާނެއެވެ. |
| 3.1.12 | ލީގަލް ޕްރެކްޓިސްއަކުން ނުވަތަ ލޯ ފަރމަކުން މުވައްކިލެއްގެ ފަރާތުން ފައިސާއާ ޙަވާލުވާނަމަ، އެ ފައިސާ ބަހައްޓަންވާނީ، އެ ޕްރެކްޓިސް ނުވަތަ ފަރމްގެ ފައިސާއާ ވަކިންނެވެ. އަދި އެފަދައިން މުވައްކިލެއްގެ ފަރާތުން ފައިސާއާ ޙަވާލުވާނަމަ، އެ ފައިސާއާ ގުޅޭގޮތުން އެ ޕްރެކްޓިސް ނުވަތަ ފަރމުން ޢަމަލުކުރަންވާނީ މުވައްކިލަކު އަންގާ ގޮތެއްގެމަތިންނެވެ. އަދި އެ ފައިސާއާ ގުޅޭގޮތުން އެ ޕްރެކްޓިސް ނުވަތަ ފަރމުން މުވައްކިލަށް ޖަވާބުދާރީވާންވާނެއެވެ. |
| 3.1.13 | ލީގަލް ޕްރެކްޓިސްއެއްގެ މަސްއޫލުވެރި ފަރާތުން އެ ޕްރެކްޓިސެއް އުވާލަން ނުވަތަ ލޯ ފަރމެއްގެ އެންމެހައި ޕާޓްނަރުން އެއްބަސްވެގެން އެ ފަރމެއްގެ އުވާލަން ނިންމާނަމަ، އެކަން އެ ޕްރެކްޓިސްއެއް ނުވަތަ ފަރމެއްގެ މުވައްކިލުންނަށް އަންގަންވާނެއެވެ. |
| **3.2 އިން-ހައުސް ކައުންސެލުންނާއި ކޮންސަލްޓަންޓުންނާއި ދައުލަތުގެ ވަކީލުން** | |
| 3.2.1 | ވަކި ތަނެއްގައި އިން-ހައުސް ކައުންސެލުންގެ ގޮތުގައި މަސައްކަތްކުރާ ޤާނޫނީ ވަކީލުން މަސައްކަތްކުރާނީ އެ ވަކީލުން މަސައްކަތްކުރާ ތަނުން ކަނޑައަޅާ އުސޫލުތަކާ އެއްގޮތްވާ ގޮތުގެމަތިން ކަމުގައިވީނަމަވެސް، ޤާނޫނީ ވަކީލުން ޢަމަލުކުރަންޖެހޭ ޤާނޫނީ ފަންނުގެ ސުލޫކީ ހަމަތައް ކަމުގައި މި ގަވާއިދުގައި ކަނޑައަޅާފައިވާ ކަންކަމަށް، އެފަރާތްތަކުންވެސް ތަބާވާންޖެހޭނެއެވެ. |
| 3.2.2 | ދައުލަތުގެ ވަޒީފާގައި މަސައްކަތްކުރާ ޤާނޫނީ ވަކީލުން މަސައްކަތްކުރާނީ އެ ވަކީލުން މަސައްކަތްކުރާ މުއައްސަސާއަކުން ކަނޑައަޅާ އުސޫލުތަކާ އެއްގޮތްވާ ގޮތުގެމަތިން ކަމުގައިވީނަމަވެސް، ޤާނޫނީ ވަކީލުން ޢަމަލުކުރަންޖެހޭ ޤާނޫނީ ފަންނުގެ ސުލޫކީ ހަމަތައް ކަމުގައި މި ގަވާއިދުގައި ކަނޑައަޅާފައިވާ ކަންކަމަށް، އެފަރާތްތަކުންވެސް ޢަމަލުކުރަންވާނެއެވެ. |
| 3.2.3 | ލީގަލް ޕްރެކްޓިސްއެއް ނުވަތަ ލޯ ފަރމެއްގައި އެއްވެސް ފަރާތަކުން ޤާނޫނީ ކޮންސަލްޓަންސީގެ ޚިދުމަތް ދޭންވާނީ، ކަމާގުޅޭގޮތުން ވެވޭ އެއްބަސްވުމެއްގެ ދަށުންނެވެ. އެފަދަ ކޮންސަލްޓަންޓުންވެސް ޤާނޫނީ ވަކީލުން ޢަމަލުކުރަންޖެހޭ ޤާނޫނީ ފަންނުގެ ސުލޫކީ ހަމަތައް ކަމުގައި މި ގަވާއިދުގައި ކަނޑައަޅާފައިވާ ކަންކަމަށް ޢަމަލުކުރަންވާނެއެވެ. |

**ހަތަރުވަނަ ބައި**

**ޤާނޫނީ ވަކީލާއި އެހެން ފަރާތްތަކާ އޮންނަ ގުޅުން**

|  |  |
| --- | --- |
| **4.1 ޤާނޫނީ ވަކީލާއި އެހެން ޤާނޫނީ ވަކީލުންނާ އޮންނަ ގުޅުން** | |
| 4.1.1 | ޤާނޫނީ ވަކީލުން ޤާނޫނީ ފަންނުގެ އެހެން މެންބަރުންނާ މުޢާމަލާތުކުރަންވާނީ މުޚްތަރިފްކަމާއެކުގައެވެ. |
| 4.1.2 | ޤާނޫނީ ވަކީލެއްގެ މަސައްކަތުގައި އެހެން ވަކީލުންނާ ކުރާ ކޮންމެ މުޢާމަލާތެއް ކުރަންވާނީ އިޙްތިރާމާއެކު ހެޔޮ ނިޔަތުގައެވެ. |
| 4.1.3 | ޤާނޫނީ ވަކީލެއްގެ މަސައްކަތުގައި މުޢާމަލާތުކުރާ އެހެން ވަކީލުންނާމެދު އެއްވެސް ޒާތީ ތައައްސުބެއް ގެންގުޅެގެންނުވާނެއެވެ. |
| 4.1.4 | ޤާނޫނީ ވަކީލަކު ތަމްސީލުކުރާ މުވައްކިލާ ދެކޮޅަށް އެ މައްސަލައިގައި ހިމެނޭ ޚަޞްމަކު ޤާނޫނީ ވަކީލަކު ޢައްޔަންކޮށްފައިވާ ޙާލަތުގައި، އަބަދުވެސް މުޢާމަލާތުކުރަންވާނީ އެ ވަކީލު މެދުވެރިކޮށެވެ. އަދި އެއްވެސް ޙާލެއްގައި، އަނެއް ފަރާތުގެ ވަކީލަށް އެނގުމަކާ ނުލައި އެ ވަކީލުގެ މުވައްކިލާ ބައްދަލުކޮށް، އެ މުވައްކިލަށް އެއްވެސް ހުށަހެޅުމެއް ހުށަހަޅައިގެންނުވާނެއެވެ. އެހެންނަމަވެސް، އަނެއް ޙަޞްމުގެ ވަކީލާ މުޢާމަލާތްކުރުމަށް އެކަށީގެންވާ މަސައްކަތްކުރުމަށްފަހުގައި، އެ ވަކީލުގެ ޖަވާބެއް ލިބިފައިނުވާ ޙާލަތުގައި، އެކަން ބަޔާންކުރުމަށްފަހު ސީދާ އެ ޚަޞްމަކާ މުޢާމަލާތްކުރެވިދާނެއެވެ. އަދި ސީދާ މުވައްކިލަކު އަމިއްލަ އިސްނެގުމުގައި އަނެއް ފަރާތުގެ ވަކީލަށް ނުވަތަ އަނެއް ފަރާތަށް ހުށަހަޅާ ހުށަހެޅުން މި މާއްދާއިން އިސްތިސްނާވެގެންވެއެވެ. |
| 4.1.5 | ޤާނޫނީ ވަކީލެއްގެ މުވައްކިލެއް ތަމްސީލުކުރުމަށް އެއް ވަކީލަށްވުރެ ގިނަ ވަކީލުން ޢައްޔަންކޮށްފައިވާ ޙާލަތުގައި އަދި އެ އިތުރު ވަކީލުންނަކީ އެހެން ލޯ ފަރމެއްގެ ނުވަތަ ލީގަލް ޕްރެކްޓިސްއެއްގެ ވަކީލުން ކަމުގައިވާނަމަ، އެ ވަކީލުންގެ މަސައްކަތުގައި އެއްބާރުލުން ދޭންވާނެއެވެ. އަދި އެކުގައި ކުރާ މަސައްކަތުގައި މުވައްކިލު އެހެން ގޮތަކަށް އިރުޝާދު ދީފައިނުވާ ޙާލަތުގައި، މުވައްކިލުގެ ފަރާތުން ފޮނުވާ ލިޔެކިޔުމަކާއި ކުރާ އެހެން މުޢާމަލާތްތައް، އެ ވަކީލުންނާ ހިއްސާކުރަންވާނެއެވެ. |
| 4.1.6 | މުވައްކިލުންގެ ފަރާތުން ޤާނޫނީ ވަކީލުންގެ މެދުގައި ކުރެވޭ މަޝްވަރާތަކުގައި ހިންގޭ "ވިތައުޓް ޕްރެޖުޑިސް" މުޢާމަލާތެއް އެފަރާތަކާ ދެކޮޅަށް އެއްވެސް ޤާނޫނީ ވަކީލަކު ބޭނުންކޮށްގެންނުވާނެއެވެ. |
| 4.1.7 | މައްސަލައާގުޅޭ ލިޔުމެއް، މައްސަލައިގެ އަނެއް ޚަޞްމުގެ ވަކީލާ ހިއްސާކުރަންވާނީ އެކަން ކުރުމަށް މުވައްކިލު އިރުޝާދު ދީފައިވާ ޙާލަތުގައި އެކަންޏެވެ. |
| 4.1.8 | ޤާނޫނީ ވަކީލެއްގެ މަސައްކަތުގައި އޭނާ ކުރުމަށް އެއްބަސްވެފައިވާ ކަމެއް ކުރުމަށް އެހެން ވަކީލެއްގެ ޚިދުމަތް ހޯދާނަމަ، އެ މަސައްކަތް ފުރިހަމަކުރާނެ ގޮތުގެ ސާފު އިރުޝާދު ދޭންވާނެއެވެ. އަދި މަސައްކަތް ފުރިހަމަކޮށް ނިމުމުން، އެއްބަސްވެފައިވާ ގޮތުގެމަތިން އެ ވަކީލަކަށް ފައިސާ ދައްކަންވާނެއެވެ. |
| 4.1.9 | ޤާނޫނީ ވަކީލަކު، ބޭރު ޤައުމެއްގެ ވަކީލެއްގެ ނުވަތަ ލޯ ފަރމެއްގެ ލޯކަލް ކައުންސެލްގެ ގޮތުގައި މަސައްކަތްކުރާ ޙާލަތުގައި، އެ ބޭރުގެ ވަކީލަށް ދިވެހިރާއްޖޭގެ ޤާނޫނުތަކުގެ ޞައްޙަ މަޢުލޫމާތު ފޯރުކޮށްދޭންވާނެއެވެ. |
| 4.1.10 | ޤާނޫނީ ވަކީލެއްގެ މުވައްކިލަކު އެހެން ވަކީލެއް އިޚްތިޔާރުކުރާ ޙާލަތުގައި، ނުވަތަ އެ ވަކީލު އަމިއްލައަށް އޭނާގެ މުވައްކިލާއެކު އޮތް ގުޅުން ނިމުމަކަށް ގެންނަ ޙާލަތުގައި، މައްސަލައިގެ އެންމެހައި ލިޔެކިޔުންތަކާއި، މައްސަލައާ ގުޅޭގޮތުން މައްސަލައިގައި ހިމެނޭ އަނެއް ފަރާތްތަކާއި ތިންވަނަ ފަރާތްތަކާއެކު ހިންގާފައިވާ މުޢާމަލާތްތަކާއި، މައްސަލައިގައި ކަން ހިނގާފައިވާ ގޮތުގެ މަޢުލޫމާތު ހިމެނޭގޮތުން، މައްސަލައިގެ ފައިލު އަނެއް ވަކީލާ ނުވަތަ މުވައްކިލާ ލަސްނުކޮށް ޙަވާލުކުރަންވާނެއެވެ. |
| 4.1.11 | ކޯޓެއްގައި ނުވަތަ ޓްރައިބިއުނަލެއްގައި ހިނގަމުންދާ މައްސަލައެއްގައި އެހެން ވަކީލަކު އެ މައްސަލައާ ޙަވާލުވާ ޙާލަތުގައި، ހަވާލުވާ ވަކީލު ލަސްނުކޮށް ކޯޓަށް އެކަން އަންގައި، ކޯޓުގެ ރެކޯޑަށް ބޭނުންވާ ވަކީލުގެ މަޢުލޫމާތު ފޯރުކޮށްދޭންވާނެއެވެ. |
| 4.1.12 | ޤާނޫނީ ވަކީލެއްގެ މަސައްކަތުގައި ޤާނޫނާ ޚިލާފު ޢަމަލެއްކުރާކަން އޭނާއާއެކު މަސައްކަތްކުރާ ނުވަތަ އޭނާއާއެކު މުޢާމަލާތުކުރާ އެހެން ޤާނޫނީ ވަކީލަކަށް އެނގޭނަމަ، އެކަން އެނގުމާއެކު އެ މައްސަލަ ބެލުމަށް ބާ ކައުންސިލަށް ހުށަހަޅަންވާނެއެވެ. |
| **4.2 ޤާނޫނީ ވަކީލާއި ތިންވަނަ ފަރާތްތަކާ އޮންނަ ގުޅުން** | |
| 4.2.1 | ޤާނޫނީ ވަކީލުން ތިންވަނަ ފަރާތްތަކާ މުޢާމަލާތުކުރަންވާނީ އިޚްލާޞްތެރިކަމާއި އިޙްތިރާމާއެކުގައެވެ. އަދި ޤާނޫނީ ވަކީލެއްގެ ހައިސިއްޔަތުން އެއްވެސް ފަރާތަކަށް ފޮނުވާ ލިޔެކިޔުމެއްގައި ނުވަތަ ހިންގާ މުޢާމަލާތެއްގައި ބޭއަދަބީ ބަސްމަގު ބޭނުންކޮށްގެންނުވާނެއެވެ. |
| 4.2.2 | ޤާނޫނީ ވަކީލަކު ތިންވަނަ ފަރާތަކާ މުޢާމަލާތުކުރާއިރު، އެ މީހެއްގެ ދީނަށް ނުވަތަ ނަސްލަށް ނުވަތަ ކުލަޔަށް ނުވަތަ ޖިންސަށް ނުވަތަ ޢުމުރަށް ނުވަތަ އެ މީހެއްގެ މާލީ ފުދުންތެރިކަމަށް ނުވަތަ މީހެއްގެ ކިބައިގައި ހުރި ޖިސްމާނީ ނުވަތަ ނަފްސާނީ ނުކުޅެދުންތެރިކަމަކަށް ނުވަތަ އެ މީހަކު ނިސްބަތްވާ ޢާއިލާއަށް ނުވަތަ އުފަން ރަށަށް ނުވަތަ މީހެއް ނިސްބަތްވާ ސިޔާސީ ޕާޓީއަށް ނުވަތަ މީހެއްގެ ސިޔާސީ ގޮތުން ޤަބޫލުކުރާ ޤަބޫލުކުރުމަކަށް ނުވަތަ މިނޫންވެސް ކަމަކަށް ބަލައި ތަފާތުކޮށްގެންނުވާނެއެވެ. |
| 4.2.3 | ޤާނޫނީ ވަކީލަކު ތިންވަނަ ފަރާތަކާއެކު ހިންގާ އެއްވެސް މުޢާމަލާތެއްގައި، ޤާނޫނާ ޚިލާފު ކަމެއް ކުރުމަށް އެއްބަސްވެގެންނުވާނެއެވެ. |
| 4.2.4 | ޤާނޫނު ހުއްދަކުރާ ޙާލަތެއްގައި މެނުވީ މުވައްކިލެއް ތަމްސީލުކުރުމުގައި ނުވަތަ މުވައްކިލެއްގެ ފަރާތަކުން އެއްވެސް ފަރާތަކަށް ހަދިޔާއެއް ނުވަތަ މަންފާއެއް ހުށަހަޅައިގެންނުވާނެއެވެ. |
| 4.2.5 | ޤާނޫނީ ވަކީލަކު ފަންނީ ހައިސިއްޔަތުން އެއްވެސް ފަރާތަކަށް ޔަޤީންކަށަވަރުކަން ދޭނަމަ، އޭނާ ޔަޤީންކަށަވަރުކަން ދޭ ކަންކަމަށް ޒިންމާވެ، އެކަންކަން ހެޔޮ ނިޔަތުގައި ތަންފީޛުކުރަންވާނެއެވެ. |

\_\_\_\_\_\_\_\_\_\_\_\_\_\_\_\_\_\_\_\_\_\_\_